title: Afaian temppeli

text: Temppeli on peripteraalitemppeli ja edustaa doorilaista tyyliä. Sen stylobaatin koko on noin 28,8 x 13,8 metriä. Temppelissä on 6 x 12 pylvästä, yhteensä 32 pylvästä. Temppelissä oli "pronaos" ja "opisthodomos", joiden kummankin edessä oli kaksi pylvästä. Temppelin "naos" eli "cella" on jaettu kolmeen laivaan kahdella viiden pylvään rivillä. Siellä on ollut Afaian kulttipatsas. Toinen, puinen kulttipatsas on ilmeisesti ollut "naoksen" luoteiskulmassa. "Opisthodomos" oli alun perin eritettu "naoksesta" väliseinällä, mutta myöhemmin seinään oli tehty oviaukko. Temppelin pylväistä on säilynyt 25.


title: Afaian temppeli

text: Temppeli oli rakennettu paikallisesta kalkkikivestä, joka oli peitetty stukkolla ja maalattu. Sen katto oli tehty terrakottatiilistä sekä reunoiltaan marmorista. Kattoa koristivat akroterion-koristeet sekä neljä sfinksiä, jotka kaikki oli tehty marmorista. Temppelin itäpään päätykolmiokoristelu esitti Herakleen sotaretkeä Troijan kuningas Laomedonia vastaan, mihin osallistui myös aiginalaisen Aiakoksen poika Telamon. Länsipään päätykolmiokoristelu puolestaan esitti Troijan sotaa, johon osallistuivat myös Aiakoksen jälkeläiset Aias, Teukros ja Akhilleus.


title: Afaian temppeli

text: Pyhäkköalueeseen kuuluu temppelin lisäksi myös muita rakennuksia. Temppelin itäpuolella oli Afaian alttari. Siltä johti luiska ylös temppelille. Alttarin kummallakin puolella oli patsaita sekä rakennukset, joissa oli mahdollisesti lisää patsaita. Pyhäkköalueen eteläosassa oli propylon-pylväikkö, joka toimi alueen monumentaalisisäänkäyntinä. Temppelin pohjoispuolella oli vesisäiliö. Sen lähellä oli noin 14 metriä korkea pylväs (noin 600 eaa.), jonka huipulla oli sfinksi. Se oli ainoa vanhasta temppelistä säilynyt osa. Varhaisempi temppeli oli sijainnut samalla paikalla samansuuntaisesti. Uuden temppelin terassimuuriin oli käytetty sen osia.


title: Afaian temppeli

text: Temppelin veistokset ovat Münchenin Glyptothekissä. Muita koriste- ja rakennosia on arkeologisen alueen yhteydessä olevassa pienessä museossa.


title: Kirjoapollo

text: Kirjoapollo ("Zerynthia polyxena"), vanhemmissa lähteissä kirjoritari, on Etelä- ja Keski-Euroopassa jokseenkin yleinen kevään päiväperhoslaji. Suomessa tai muualla Pohjois-Euroopassa sitä ei tavata. Eteläeurooppalaista "Zerynthia cassandra"a pidetään joissakin lähteissä kirjoapollon alalajina.


title: Kirjoapollo

text:
Kirjoapollo on monien lähimpien sukulaistensa tapaan keskikokoinen, pyöreäsiipinen, väritykseltään selvästi vaaleankeltaisen ja mustan kirjava perhonen. Etusiiven etureunassa on rivi laajoja, lähes nelikulmaisia mustia laikkuja ja siiven kärkiosassa saattaa näkyä muutama pieni punainen täplä. Takasiiven ulkoreunaa kiertävässä tummassa vyössä on punaisia laikkuja, joiden ulkopuolella on lisäksi pieni sininen täplä. Siipisuonet erottuvat siipien vaaleaa pohjaväriä vasten selvästi mustina viiruina. Sekä etu- että takasiivissä siipeä reunustaa leveä musta juova, jonka jyrkän sahamaisesti mutkittelevan ulkoreunan kellertävä viiru jakaa selkeästi leveämpään vyöhön ja sen mutkittelua seuraavaan viirumaiseen osaan. Siipien alapinnalla perhosen väritys on yläpintaa selkeämmin puna-musta ja vähemmän vaaleankeltainen. Perhosen vartalo on mustan ja punaisen kirjava. Siipiväli 60–80 mm.
Kirjoapollo on eteläeurooppalainen perhoslaji, jota tavataan Lounais-Ranskasta Välimeren pohjoispuolta pitkin Italiaan ja edelleen Balkanin niemimaalle sekä Kreikkaan ja Uralille. Aasiassa sen levinneisyys jatkuu Turkin kautta Kaukasukselle ja Keski-Aasiaan. Pohjoisimmaksi levinneisyys nousee Itä-Euroopassa. Perhoset lentävät yhtenä sukupolvena huhtikuusta kesäkuulle.


title: Kirjoapollo

text: Kirjoapolloa tavataan kuivilla ja kuumilla paikoilla, mutta korkeammalla tai pohjoisempana tyypillinen ympäristö muuttuu kosteammaksi. Perhoset lentävät matalalla kasvillisuuden yläpuolella ja pysähtyvät usein juomaan kukkien mettä. Kirjoapollo on yleinen, mutta tavallisesti harvalukuinen laji, joskin paikasta riippuen perhosten yksilömäärät voivat olla huomattavan suuria. Lentotapa on jokseenkin suoraviivainen, mutta hento. Kotelo talvehtii.


title: Kirjoapollo

text: Perhonen on saalistajilleen myrkyllinen toukan ravintokasvistaan talteen ottamien yhdisteiden vuoksi.


title: Kirjoapollo

text: Toukka syö erilaisia piippuruohoja ("Aristolochia").


title: Jo Rees

text: Joanna ”Jo” Rees on brightonilainen kirjailija. Hän aloitti kirjailijanuransa tyttönimellään Josie Lloyd ja hänen ensimmäinen romaaninsa "It Could Be You" julkaistiin vuonna 1997. Pian tämän jälkeen hän tapasi tulevan aviomiehensä, Emlyn Reesin, jonka kanssa hän kirjoitti myöhemmin noin seitsemän romaania. Vuonna 2007 Rees kirjoitti "Kostajattaret" petyttyään kirjakaupan valikoimiin. Teos suomennettiin vuonna 2009. Jo Rees on julkaissut noin 11 romaania.


title: Nikolai Kljujev

text: Nikolai Aleksejevitš Kljujev (, 22. lokakuuta 1884 Aunuksen läänin Vytegran kihlakunnan Koštugin volosti – 23.–25. lokakuuta 1937 Tomsk) oli venäläinen runoilija.


title: Nikolai Kljujev

text: Nikolai Kljujev syntyi maalaispoliisin ja viinakaupan myyjän perheeseen. Hänen äitinsä oli harras vanhauskoinen. Kljujev opiskeli kirkkokoulussa ja Vytegran kaupunginopistossa ja pääsi vuonna 1898 Petroskoin välskärikouluun, jonka hän jätti kesken. Sen jälkeen hän vietti aikaa Solovetskin luostarissa ja kierteli Venäjän lahkolaisten parissa. Hän osallistui vuoden 1905 vallankumoustapahtumiin Talonpoikaisliiton agitaattorina ja oli siksi puolen vuoden ajan vangittuna.


title: Nikolai Kljujev

text: Kljujevin ensimmäiset runot ilmestyivät vuonna 1904. Hän tutustui Aleksandr Blokiin ja muihin symbolisteihin sekä myöhemmin akmeisteihin ja Sergei Jeseniniin. Ensimmäinen runokirja "Sosen perezvon" (”Mäntyjen sointi”) ilmestyi vuonna 1911. Kokoelma "Lesnyje byli" (”Metsän satuja”, 1913) teki Kljujevista yhden Venäjän tunnetuimmista talonpoikaisrunoilijoista. Hänen tuotannolleen on ominaista mystissävyinen uskonnollisuus, kiinnostus pakanallista muinaisuutta kohtaan sekä herkkä luonnon kuvaus.


title: Nikolai Kljujev

text: Runoilija suhtautui aluksi innostuneesti helmikuun ja lokakuun vallankumoukseen. Hän kuului Skyytit-kirjailijaryhmään, jonka jäsenet kannattivat kristillishenkistä talonpoikaista sosialismia. Myöhempää tuotantoa hallitsevat traagiset sävyt ja talonpoikaisen elämäntavan puolustus. Kljujev joutui ankaran kritiikin kohteeksi, ja hänen viimeinen kokoelmansa ilmestyi vuonna 1928. Osa myöhemmistä teoksista on säilynyt käsikirjoituksina.


title: Nikolai Kljujev

text: Kljujev pidätettiin neuvostovastaisesta propagandasta syytettynä vuonna 1934. Hänet karkotettiin Länsi-Siperian Kolpaševoon, josta hänet myöhemmin siirrettiin Tomskiin. Runoilija pidätettiin uudelleen heinäkuussa 1937. Hänet ammuttiin tekaistun monarkistijärjestön jäsenyydestä syytettynä saman vuoden lokakuussa.


title: Nikolai Kljujev

text: Kljujevin kootut teokset julkaistiin New Yorkissa vuonna 1954 ja Münchenissä vuonna 1969. Neuvostoliitossa ensimmäinen runoilijan kuoleman jälkeinen valikoima ilmestyi vuonna 1977. Vytegrassa, jossa Kljujev asui 1910- ja 1920-lukujen vaihteessa, on hänelle omistettu museo. Vuodesta 1985 lähtien kaupungissa järjestetään vuosittainen Kljujevin kirjallisuustapahtuma.


title: Ust-Kubinskojen piiri

text: Ust-Kubinskojen piiri () on kunnallishallintoalue Vologdan alueella Venäjällä. Vuonna 1929 perustetun piirin pinta-ala on 2 400 neliökilometriä. Asukkaita on 8 800 henkeä (vuonna 2010).


title: Ust-Kubinskojen piiri

text: Ust-Kubinskojen piiri rajoittuu pohjoisessa Vožegan, koillisessa Harovskin, kaakossa Sokolin, etelässä Vologdan ja lännessä Kirillovin piireihin. Seudulla sijaitsee Kubenskojejärvi, johon virtaavia jokia ovat Kubena ja Uftjuga.


title: Ust-Kubinskojen piiri

text: Piirin kuuluu kuusi maalaiskuntaa: Bogorodskoje, Nikolskoje, Troitskoje (keskuspaikka Berežnoje), Ustje, Vysokoje ja Zadneje. Sen hallinnollinen keskus on Ustjen kylä, josta on maanteitse 70 kilometriä Vologdaan.


title: Ust-Kubinskojen piiri

text: Seudun elinkeinoja ovat puunhankinta sekä maidon ja lihan tuotantoon erikoistunut maatalous. Nähtävyyksiä ovat Kamennyi-saarella sijainneen Kristuksen kirkastumisen luostarin rauniot ja Nikolskojen kartanon puistoalue.


title: Rangiroa (kunta)

text: Rangiroan kunta on Ranskan Polynesiaan kuuluvilla Tuamotusaarilla sijaitseva kunta. Kuntaan kuuluu neljä saarta/atollia: Rangiroa, Tikehau, Mataiva ja Makatea. Kunnan asukasluku oli vuonna 2017 yhteensä 2 709.


title: Ustje

text: Ustje () on kylä ja maalaiskunta Vologdan alueella Venäjällä. Se sijaitsee Kubenajoen suussa 70 kilometriä Vologdasta pohjoiseen. Kylä on Ust-Kubinskojen piirin keskus. Asukkaita on 4 100 henkeä (vuonna 2002).


title: Ustje

text: Ustjen kauppapaikka mainitaan ensimmäisen kerran vuonna 1570. Nykyinen kylä koostuu varsinaisesta Ustjesta, Lahmokurjen kylästä ja Petrovkan kauppalasta. Neuvostoaikana sillä oli kaupunkimaisen taajaman status.


title: Ustje

text: Nykyään Ustjessa toimi rakennustarviketeollisuutta, metsäteollisuusyritys, meijeri ja Snežinka-pitsikutomon osasto. Kylässä on keskikoulu, taidekoulu, lasten luomistyön keskus, kulttuuritalo, kirjasto, kansanperinnekeskus, museo ja piirisairaala.


title: Suda (joki)

text: Suda () on Volgan vesistöön kuuluva joki Vologdan alueella Venäjällä. Sen pituus on 184 kilometriä, valuma-alueen laajuus 13 500 neliökilometriä ja keskimääräinen virtaus 134 kuutiometriä sekunnissa.


title: Suda (joki)

text: Joki saa alkunsa Vepsän ylängöltä Nožema- ja Kološmajokien yhtymäkohdasta, virtaa Mologan ja Šeksnan alangolla ja laskee Volgan muodostamaan Rybinskin tekojärveen. Suurimmat sivujoet ovat Labokša, Kolp, Šogda ja Andoga.


title: Suda (joki)

text: Suda on liikennöintikelpoinen Kolpjoen suuhun asti. Sen varrella sijaitsee Borisovo-Sudskojen kuntakeskus ja Sudan taajama.


title: Sokol

text: Sokol () on kaupunki Vologdan alueella Venäjällä 35 kilometriä Vologdasta pohjoiseen. Se sijaitsee Suhonajoen ja Vologdasta Arkangeliin johtavan rautatien varrella. Kaupunki on Sokolin piirin keskus. Asukkaita on 40 400 henkeä (vuonna 2010).


title: Sokol

text: Paikkakunta on saanut alkunsa 1800-luvun lopussa perustetusta paperitehtaasta. Vuonna 1900 sen lähelle rakennettiin kaksi sahaa ja vuonna 1915 ammus- ja selluloosatehtaat. Tehtaiden työläisasutukset yhdistettiin Sokolin kaupungiksi vuonna 1932.


title: Sokol

text: Nykyään Sokolissa toimii selluloosa- ja paperitehdas, muita puunjalostuslaitoksia, meijeri, lihajalostamo ja leipomo sekä rakennustarviketeollisuutta. Kaupungissa on metsäteollisuusteknikumi, opettajaopisto, teatteri ja kotiseutumuseo.


title: Sokol

text: Sokolin suomalainen ystävyyskaupunki on Valkeakoski.


title: Krasavino

text: Krasavino () on kaupunki Vologdan alueen Veliki Ustjugin piirissä Venäjällä. Se sijaitsee Vienanjoen rannalla 25 kilometriä Veliki Ustjugista pohjoiseen. Kaupungin ohi kulkee Konošan ja Mikunin väliseltä rautatieltä Jadrihasta Veliki Ustjugiin haarautuva sivurata (Krasavinon asema). Asukkaita on 7 700 henkeä (vuonna 2010).


title: Krasavino

text: Krasavinon kylä tunnetaan 1500–1600-luvuilta lähtien. Vuonna 1851 siellä alkoi toimia yksi Venäjän suurimmista pellavatehtaista. Krasavinon taajamasta tuli kaupunki vuonna 1947.


title: Krasavino

text: Pellavakutomon lisäksi Krasavinossa toimii nykyään tiilitehdas. Kaupungissa on kaksi koulua, ammattikoulu, musiikkikoulu, kulttuuritalo, kaksi kirjastoa, poliklinikka ja sairaala. Sen lähistöltä on löydetty permikaudelta peräisin olevia jättiläiskokoisten matelijoiden ja sammakkoeläinten jäännöksiä.


title: Narvi

text: Narvi voi tarkoittaa:


title: Nokia C1-02

text: Nokia C1-02 on kesäkuussa 2010 julkaistu ja tammikuussa 2011 myyntiin tullut matkapuhelinvalmistaja Nokian valmistama lähinnä kehittyville markkinoille suunnattu matkapuhelin. Sen hintaluokka on noin 30-40 euroa ilman veroja.


title: Anouk Faivre Picon

text: Anouk Faivre Picon (s. 18. helmikuuta 1986 Pontarlier) on ranskalainen maastohiihtäjä.


title: Anouk Faivre Picon

text: Maastohiihdon maailmancupissa Faivre Picon kilpaili ensimmäisen kerran Liberecissä helmikuussa 2008. Ensimmäiset maailmancupin pisteensä hän saavutti Falunin maailmancupfinaalissa maaliskuussa 2010, jonka kokonaiskilpailussa hän sijoittui 26:nneksi. Hänen paras sijoituksensa maailmancupissa on kahdeksas sija, jonka hän saavutti Davosin 15 kilometrin vapaan hiihtotavan kilpailussa 10. joulukuuta 2011.


title: Anouk Faivre Picon

text: Faivre Picon sijoittui Val di Fiemmen MM-kilpailuissa 2013 10 kilometrin vapaan hiihtotavan kilpailussa 18:nneksi. Sotšin olympialaisissa 2014 hän oli viestissä neljäs ja 30 kilometrin vapaan kilpailussa 17:s. Falunin MM-kilpailuissa 2015 hän sijoittui 10 kilometrin vapaan hiihtotavan kilpailussa viidenneksi. Pyeongchangin olympialaisissa 2018 hän oli yhdistelmäkilpailussa kolmastoista.


title: Kirillov

text: Kirillov () on kaupunki Vologdan alueella Venäjällä 129 kilometriä Vologdasta luoteeseen. Se sijaitsee Siverskoje, Dolgoje ja Lunskoje -järvien rannoilla seitsemän kilometrin päässä Volgan–Itämeren vesitien Goritsyn satamalaiturista. Kaupunki on Kirillovin piirin keskus. Asukkaita on 7 900 henkeä (vuonna 2010).


title: Kirillov

text: Paikkakunta on syntynyt vuonna 1397 perustetun Kirill Valkeajärveläisen luostarin yhteyteen. Vuonna 1776 luostarin esikaupungista tuli Novgorodin lääniin kuulunut kihlakuntakaupunki. Se oli aikanaan huomattava kaupan ja käsityöläisammattien keskus.


title: Kirillov

text: Nykyään Kirillovissa toimii meijeri, leipätehdas ja metsäteollisuusyritys. Siellä on kaksi koulua, kulttuuriopisto, ammattikoulu, lasten taidekoulu, vapaa-ajankeskus, kulttuuritalo, kaksi kirjastoa ja piirisairaala. Huomattavin nähtävyys on Venäjän kulttuuriperinnekohteisiin kuuluva luostarialue. Vuosittain kaupungissa käy yli sata tuhatta matkailijaa. Matkailupalveluihin kuuluu hotelli ja lomakylä.


title: Koboža

text: Koboža () on Volgan vesistöön kuuluvan Mologan sivujoki Novgorodin ja Vologdan alueilla Venäjällä. Sen pituus on 184 kilometriä, valuma-alueen laajuus 2 660 neliökilometriä ja keskimääräinen virtaus joen suussa 19,5 kuutiometriä sekunnissa.


title: Koboža

text: Koboža saa alkunsa Mošenskojen piirissä sijaitsevasta Velikojejärvestä, virtaa ensin kohti pohjoista, kääntyy myöhemmin itään ja laskee Mologaan Ustjužnan kaupungin luona. Sen sivujokia ovat Belaja, Tšornaja, Veutš ja Mezga. Joen varrella sijaitsee Kabožan kuntakeskus.


title: Tšagodoštša

text: Tšagodoštša (, myös "Tšagoda", Ча́года) on Volgan vesistöön kuuluvan Mologan sivujoki Leningradin ja Vologdan alueilla Venäjällä. Sen pituus on 242 kilometriä ja valuma-alueen laajuus 9 680 neliökilometriä. Keskimääräinen virtaus alajuoksulla on 55,4 kuutiometriä sekunnissa.


title: Tšagodoštša

text: Joki saa alkunsa Tihvinän selänteeltä virtaavasta Tšagodajoesta. Sen sivujokia ovat Pes, Gorjun, Lid ja Vnina. Tšagodoštša on liikennöintikelpoinen Gorjunjoen suuhun asti. Joen rannalla sijaitsee Tšagodan piirikeskus. Tšagodajoen varrella on Tihvinän karjalaisalue.


title: Tšagodoštša

text: Aikaisemmin Tšagodoštša oli osa Tihvinän vesitietä. Pienten alusten käyttämä reitti kulki Säsjoen, Tihvinänjoen, Tihvinän kanavan, Sominkajoen ja Gorjunin kautta Tšagodoštšalle ja sieltä edelleen Mologan kautta Volgalle.


title: A Benefit for Victims of Violent Crime

text: A Benefit for Victims of Violent Crime on yhdysvaltalaisen punk rock -yhtye Anti-Flagin vuonna 2007 julkaisema EP, jonka tuotto lahjoitettiin väkivallan vastaiseen työhön. EP sisältää seitsemän studiokappaletta, jotka jäivät yli yhtyeen edelliseltä studioalbumilta "For Blood and Empire", sekä viisi live-kappaletta.


title: A Benefit for Victims of Violent Crime

text: Anti-Flag päätti julkaista hyväntekeväisyyslevyn, kun yhtyeen basistin Chris #2:n sisko ja tämän poikaystävä murhattiin helmikuussa 2007. Levyn tuotot jaettiin puoliksi pittsburghilaisen avustusjärjestön "The Center for Victims of Violence" ja väkivallan vastaisen koulutuksen tueksi.


title: Harri-Pekka Virkki

text: Harri-Pekka "H-P" Virkki on suomalainen sijaisnäyttelijä. Hän on tehnyt stuntteja yli viidessäkymmenessä elokuvassa, minkä lisäksi hän on tehnyt elokuvissa myös pieniä sivurooleja. Sijaisnäyttelijänä hän on ollut mukana muun muassa elokuvissa "Musta jää", "Kielletty hedelmä" ja "Äideistä parhain".


title: Harri-Pekka Virkki

text: Virkki harrastaa muun muassa aikidoa. Hän myös harjoittelee ammattinsa puolesta ratsastusta, trampoliinia, käy kuntosalilla ja moottoripyöräilee.


title: Leimuapollo

text: Leimuapollo ("Parnassius autocrator") on Keski-Aasiassa esiintyvä, apolloperhosiin kuuluva harvinainen päiväperhoslaji. Vuonna 2009 se listattiin ainoana hyönteisenä Afganistanin historian ensimmäiselle rauhoitettujen lajien listalle. Kansainvälisesti laji on luokiteltu vaarantuneeksi..


title: Leimuapollo

text: Laji kuvattiin tieteelle kuningasapollon ("Parnassius charltonius") alalajina.


title: Leimuapollo

text: Leimuapollo on valkoinen perhonen, jonka hieman läpikuultavia siipiä himmentää musta kehnä. Etusiiven etureunassa on rivi nelikulmaisia tummia laikkuja ja kärjessä on läpinäkyvä alue. Useista muista apollolajeista poiketen siivissä ei ole lainkaan punaista väriä, vaan takasiipien takareunassa on koiraalla rivi keltaisia täpliä, jotka muodostavat naaraan siivissä laajat keltaiset laikut. Takasiipiä reunustavissa mustissa täplissä on siniset keskustat.


title: Leimuapollo

text: Leimuapollo elää Hindukuš- ja Pamirvuoristojen alueella Afganistanissa ja Tadžikistanissa. Perhonen lentää heinäkuun lopulta elokuulle.


title: Leimuapollo

text: Perhonen elää korkealla vuoristossa ja tyypillisenä elinympäristönä ovat kalliot ja kivikkoiset rinteet. Afganistanissa sen on tiedetty elävän jyrkkärinteisissä, kapeissa laaksoissa 2 800–4 000 metrin korkeudella merenpinnasta. Elinpaikkojen talvet ovat kylmiä ja lumisia samalla kun kesät ovat kuumia ja kuivia. Niiden kasvillisuus on karua, piikikästä tai mehikasveja. Runsain laji on 3 200–3 400 metrin korkeudella. Koiraat lentävät reilun metrin korkeudella etenkin kello 9 ja 15 välisenä aikana. Naaraat lentävät kivikossa ravintokasvien ympärillä ja vierailevat ohdakkeiden kukilla. Ne myös laskeutuvat kiville, mutta nousevat lentoon pienestäkin häiriöstä. Naaras munii kivikkoon, josta toukat hankkiutuvat ravintokasvien luokse.


title: Leimuapollo

text: Karussa maastossa vuohien ja lampaiden kasvatus saattaa vaarantaa toukan ravintokasvien säilymisen.


title: Leimuapollo

text: Toukan ravintokasveja ovat "Corydalis fimbrillifera" sekä "Corydalis onobrychis"


title: Percy Gilchrist

text: Percy Carlyle Gilchrist (27. joulukuuta 1851 – 16. joulukuuta 1935) oli brittiläinen kemisti, joka kehitti teräksen valmistusprosesseja.


title: Percy Gilchrist

text: Percy Gilchrist syntyi Lyme Regisissä, Dorsetissa kirjailijaperheeseen. Hän opiskeli Felstedissä Essexissa ja kuninkaallisessa kaivoskoulussa. Gilchrist on parhaiten tunnettu teräksen perusprosessien kehittämisestä, jonka hän teki yhteistyössä serkkunsa Sidney Gilchrist Thomasin kanssa vuosina 1875–1877.


title: Percy Gilchrist

text: Uuden prosessin tuloksena brittiläisestä korkean fosforipitoisuuden malmista voitiin tuottaan vähäfosforista terästä. Prosessissa takkirautaa laitetaan Bessemer-tyyppiseen konvertteriin ja altistetaan pidennetylle puhallukselle. Puhallettaessa ilmaa sulaan happi polttaa hiilen hiilidioksidiksi ja muiksi epäpuhtauksiksi. Tämän jälkeen seokseen lisätään kalkkikiveä, mikä aiheuttaa epäpuhtauksien muodostumisen helposti erotettavaksi kuonaksi sulan pinnalle. Kun seosta puhallutetaan uudelleen, alkaa fosfori hapettua pois. Tämän menetelmän ansiosta Englannin terästeollisuuden ei enää tarvinnut tuoda vähäfosforista malmia ulkomailta ja teräksen kilohinta putosi.


title: Bangkok Dangerous

text: Bangkok Dangerous on vuonna 2008 ensi-iltansa saanut Pangin veljesten ohjaama yhdysvaltalainen rikoselokuva, joka on uudelleenfilmatisointi vuoden 1999 samannimisestä thaimaalaisesta elokuvasta. Elokuvan pääosia esittävät Nicolas Cage, Shahkrit Yamnarm, Charlie Yeung, James With, Nirattisai Kaljaruek ja Panward Hemmanee. Elokuva sai huonot arvostelut ja sitä on kritisoitu alkuperäisversiotaan huonommaksi.


title: Riitta Hämäläinen (näyttelijä)

text: Riitta Hämäläinen (15. lokakuuta 1945 Kuopio – 25. kesäkuuta 1979 Alkmaar, Alankomaat) oli suomalainen lapsinäyttelijä.


title: Riitta Hämäläinen (näyttelijä)

text: Hämäläinen näytteli kahdessa elokuvassa, molemmissa päärooleja. Hän näytteli Ilona Tarvaista Jorma Nortimon ohjaamassa elokuvassa "Pikku Ilona ja hänen karitsansa" (1957) sekä Liisa Kaarina Salmista Toivo Särkän ohjaamassa elokuvassa "Pieni luutatyttö" (1958). Savon satutytöksi kutsutulta Hämäläiseltä julkaistiin vuonna 1957 satukirja "Riitan satuja", jonka hän sekä kirjoitti että kuvitti.


title: Riitta Hämäläinen (näyttelijä)

text: Hämäläinen oli vuodesta 1966 naimisissa liikemies Jerry Lebbingin kanssa.


title: Ajan rannalla

text: Ajan rannalla on ruotsalaisen kirjailijan Henning Mankellin vuonna 1998 julkaisema kirja. Kuten monet muutkin Mankellin kirjat, se kertoo Afrikasta.


title: Ajan rannalla

text: Kirja koostuu erillisistä, välillä toisiinsa limittyvistä tarinoista, ihmiskohtaloista, joita vanha afrikkalainen mies kertoo nuotion ääressä eurooppalaiselle kuulijalleen. Jotkin tarinoista ovat surrealistisia, esimerkiksi kuolleet ihmiset puhuvat eläville ja tulevat välillä takaisin maan päälle.


title: Ajan rannalla

text: Mankell alkoi kirjoittaa romaaniaan jo 1970-luvulla vierailtuaan ensimmäistä kertaa siirtomaansodan kynsissä kamppailevassa Mosambikissa, mutta kirja vaati 25 vuotta kypsyttelyä ennen kuin se oli valmis.


title: Ajan rannalla

text: "Ajan rannalla" ilmestyi suomeksi vuonna 2008 ja sai suomalaisilta arvostelijoilta ristiriitaisen vastaanoton. Helsingin Sanomien kriitikko Perri Arvola totesi: "Ajan rannalla on kiehtova, jännittävästi polveileva romaani, josta paistaa Mankellin kiintymys afrikkalaisiin ja Afrikkaan. Paikoittain tämä kiintymys uhkaa tosin lipsahtaa hieman kritiikittömän ihannoinnin puolelle." Keskisuomalaisen Marko Ikävalko ei pitänyt kirjaa varsinaisesti huonona, mutta hänestä "kirjailijan ote ei ole luonteva, vaikka Mankell on varmaan yksi parhaista Afrikan tuntijoista".


title: A. O. Väisänen

text: Armas Otto Aapo Väisänen (9. syyskuuta 1890 Savonranta – 8. heinäkuuta 1969 Helsinki) oli suomalainen etnomusikologi ja musiikkitieteen professori, joka tutki erityisesti suomalais-ugrilaista kansanmusiikkia.


title: A. O. Väisänen

text: A. O. Väisänen syntyi Savonrannan pitäjässä. Hänen musikaalisuutensa huomattiin jo varhain, kun kanttori otti hänet kirkkoon polkemaan urkuja ja johtamaan veisuuta. Kansakoulussa häntä pidettiin lahjakkaana, ja opettajan toivomuksesta hänet lähetettiin Savonlinnan lyseoon. Hän opetteli omin päin soittamaan viulua ja alkoi lähetellä pieniä sävelmäkeräelmiä Suomalaisen Kirjallisuuden Seuraan. Ylioppilastutkinnon jälkeen Väisänen kirjoittautui Helsingin yliopistoon ja opiskeli viulunsoittoa Helsingin Filharmoonisen Seuran orkesterikoulussa ja soitti alttoviulua sen orkesterissa, nykyisessä Helsingin kaupunginorkesterissa, vuosina 1912–1914; musiikinteoriaa hänelle opettivat Ilmari Krohn ja Armas Launis. Väisänen kiinnostui kuitenkin jo nuorena kansanmusiikin tutkimisesta ja teki lukuisia keräysmatkoja suomalais-ugrilaisten kansojen keskuuteen vuosina 1912–1946 (mm. Aunukseen, Viroon, Vepsään, Inkerinmaalle, Mordvaan, Petsamoon ja Ruotsin Lappiin). Yliopistossa hän opiskeli musiikkitiedettä ja venäjän kieltä, julkaisi useita tutkimuksia ja sävelmäkokoelmia ja väitteli tohtoriksi vuonna 1939 aiheenaan obinugrilaiset kansansävelmät.


title: A. O. Väisänen

text: Väisänen hoiti Helsingin yliopistossa musiikkitieteen dosentuuria vuosina 1940–1956 ja professuuria vuosina 1956–1959. Hän hoiti luottamustehtäviä mm. Kalevalaseurassa (puheenjohtaja vuosina 1942–1962) ja Suomen musiikkitieteellisessä seurassa (puheenjohtaja vuosina 1951–1965).


title: A. O. Väisänen

text: Väisänen loi Yleisradion väliaikamerkin.


title: J’son Stamper

text: J’son Stamper (s. 26. maaliskuuta 1985) on yhdysvaltalainen koripalloilija. Stamper on Minnesotan yliopiston kasvatti. Hän edustaa ruotsalaista Jämtland Basketia, joka pelaa maan pääsarjassa. Ennen Ruotsin-siirtoaan Stamper pelasi muutaman vuoden Suomessa, osan ajasta Korisliigassa Lappeenrannan NMKY:n joukkueessa. Kaudella 2010–2011 Stamper voitti Loimaan Korikonkarien joukkueessa I-divisioonan mestaruuden.


title: J’son Stamper

text: Tammikuussa 2008 Stamper siirtyi Yhdysvalloista Suomeen, jossa pelasi aluksi kolmanneksi ja toiseksi korkeimmilla sarjatasoilla. Kaudella 2009–2010 Stamper teki ensiesiintymisensä Korisliigassa lappeenrantalaisen LrMNKY:n joukkueessa. LrNMKY:ssä Stamper pelasi 20 ottelussa 17,5 pisteen ja 10,6 levypallon ottelukohtaisella keskiarvolla.


title: J’son Stamper

text: Stamper pelasi I-divisioonakaudella 2010–2011 Loimaan Korikonkarien joukkueessa 21,5 pisteen ottelukohtaisella keskiarvolla. LoKoKo voitti sarjan ja nousi Korisliigaan. Seuraavaksi kaudeksi Stamper siirtyi Tampereen Pyrinnön reservijoukkueeseen. Joulukuussa hän siirtyi Ruotsin pääsarjassa pelaavaan Jämtland Basketiin korvaamaan loukkaantunutta Boakai Lalugbaa.


title: Mladen Markač

text: Mladen Markač (s. 8. toukokuuta 1955) on entinen Kroatian armeijan kenraalieversti. Hän toimi Kroatian poliisin erikoisjoukkojen komentajana Operaatio Myrskyn aikana. Myöhemmin Jugoslavia-tuomioistuin etsintäkuulutti hänet epäiltynä Operaatio Myrskyn aikana Kroatian serbiväestöön kohdistuneista sotarikoksista. Huhtikuussa 2011 Jugoslavia-tuomioistuin katsoi Markačin syylliseksi ja tuomitsi hänet 18 vuodeksi vankeuteen. Tuomioistuimen vetoomusaste kuitenkin vapautti Markačin marraskuussa 2012.


title: Mladen Markač

text: Mladen Markač syntyi vuonna 1955 Đurđevacissa Kroatian sosialistisessa tasavallassa. Vuonna 1981 hän valmistui Zagrebin yliopistosta ja vuonna 1982 hän suoritti asevelvollisuutensa. Tämän jälkeen hän liittyi Jugoslavian sosialistisen liittotasavallan sisäministeriön poliisijoukkoihin.


title: Mladen Markač

text: Vuonna 1990 Markač ja muut perustivat erikoisoperaatioiden poliisiyksikön sisäministeriön alaisuuteen. Yksikön nimeksi tuli "Terrorisminvastainen yksikkö Lučko"("Antiteroristička jedinica Lučko, ATJ Lučko") ja Markačista sen apulaiskomentaja vuoden 1990 lopulla. Vuonna 1991 Mladen Markač nimettiin tämän yksikön johtoon. Seuraavana vuonna hänet ylennettiin kenraalieverstiksi.


title: Mladen Markač

text: Mladen Markač nimitettiin sisäministeriön erikoisjoukkojen ("Kroatian tasavallan sisäasiainministeriön erikoispoliisi", "Specijalna policija") komentajaksi 18. helmikuuta 1994. Samalla hänet nimitettiin myös poliisin erikoisjoukoista vastaavaksi apulaissisäministeriksi.


title: Mladen Markač

text: Poliisin erikoisjoukkojen komentajana Markač oli vastuussa kaikista Operaatio Myrskyyn ja sen oheisoperaatioihin osallistuvista alaisistaan. Poliisin erikoisjoukoista operaatioon osallistui yksittäisten erikoisyksikköjen, kuten ATJ Lučko, lisäksi poliisin erikoisjoukkojen huolto-osasto ja sisäministeriön viestintäkomppanian sekä yksittäisiä erikoisjoukkojen jäseniä Kroatian eri poliisipiireistä.


title: Mladen Markač

text: Jugoslavia-tuomioistuimen mukaan Markačilla oli selvä komentosuhde alaisiinsa sekä myös materiaalinen kyky estää alaisiaan toteuttamasta rikoksia sekä rangaista rikoksiin syyllistyneitä. Lisäksi hänellä oli oikeus suositella tai ehdottaa kurinpitotoimenpiteitä alaisikseen komennettuja Kroatian armeijan sotilaita kohtaan.


title: Mladen Markač

text: Haagissa istuvan Jugoslavia-tuomioistuimen syytekirjelmässä Markačia syytettiin yhteisestä rikollisesta hankkeesta Krajinan serbiväestön häätämiseksi väkivalloin lopullisesti asuinsijoiltaan sekä rikoksista ihmisyyttä vastaan. Mladen Markač antautui vapaaehtoisesti 11. maaliskuuta 2004 ja hänet kuljetettiin Haagiin.


title: Mladen Markač

text: Mladen Markač todettiin syylliseksi 15. huhtikuuta 2011 ja tuomittiin 18 vuodeksi vankeuteen sotarikoksista, joiden joukossa tuli tuomio murhasta, vainosta ja ryöstöhävittämisestä. Markač ja Ante Gotovina vapautettiin marraskuussa 2012, kun tuomioistuimen vetoomusaste oli todennut, ettei tuomiolle ollut perusteita.


title: Amal McCaskill

text: Amal Omari McCaskill (s. 28. lokakuuta 1973 Maywood, Illinois) on yhdysvaltalainen koripalloilija. McCaskill on Marquetten yliopiston kasvatti. NBA:ssa McCaskill pelasi neljä kautta.


title: Amal McCaskill

text: Marquetten yliopistossa neljä kautta pelannut McCaskill varattiin NBA:han . Varaajana oli 49. vuorolla Orlando Magic. NBA:ssa McCaskill pelasi neljänä kautena Orlandon, San Antonio Spursin, Atlanta Hawksin ja Philadelphia 76ers:in joukkueissa. Hän on pelannut myös useissa muissa maissa, muun muassa useasti Espanjassa. Joulukuussa 2011 McCaskill siirtyi Suomeen, KTP-Basketin joukkueeseen. Hän pelasi viidessä sarjaottelussa ennen paluutaan Etelä-Koreaan.


title: Deseret

text: Deseretin osavaltio oli Myöhempien Aikojen Pyhien Jeesuksen Kristuksen kirkon johtajiston vuonna 1849 järjestämä valtiollinen muodostelma, jota se esitti Yhdysvaltojen osavaltioksi. Yhdysvallat ei koskaan tunnustanut Deseretin osavaltiota, ja sen olemassaolo lakkasi jo kahden vuoden kuluttua sen perustamisesta. Osavaltio on saanut nimensä "Mormonin kirjassa" esiintyvästä sanasta Deseret, joka kirjan mukaan merkitsee mehiläispesää. Mehiläistä pidetään puolestaan ahkeruuden ja uutteruuden vertauskuvana, joten nimen on ajateltu kuvastavan alueen asukkaiden työteliäisyyttä.


title: Deseret

text: Saavuttuaan Ison Suolajärven laaksoon vuonna 1847 Myöhempien aikojen pyhät (”mormonipioneerit”) halusivat muodostaa alueelle Yhdysvaltojen hallituksen tunnustaman hallinnon. Kirkon johtaja Brigham Young halusi alun perin perustaa alueelle territorion ja lähetti erään kirkon johtajista, John Milton Bernhiselin, jättämään asiaa koskevan hakemuksen Yhdysvaltain kongressille Washingtoniin. Saatuaan kuulla, että Kalifornia ja New Mexico olivat hakemassa suoraan osavaltiostatusta, Brigham Young päätti tehdä samoin. Maaliskuussa 1849 Young laati yhdessä kirkon johtajiston kanssa nopeasti Deseretin osavaltion perustuslain, joka perustui Iowan osavaltion perustuslakiin, ja lähetti sen Washingtoniin hyväksyttäväksi.


title: Deseret

text: Deseretin osavaltion hallinto perustui Yhdysvaltain hallinnollisiin ja poliittisiin perinteisiin. Toisaalta sitä leimasi myös Myöhempien Aikojen Pyhien Jeesuksen Kristuksen kirkon yhteiskunnallinen ja taloudellinen opetus. Kyseessä oli siis eräänlainen kirkon opettama teodemokratia. Deseretille luotiin Yhdysvaltojen ja sen osavaltioiden tapaan kaksikamarinen lainsäädäntöelin, joka koostui senaatista ja edustajainhuoneesta. Lakia säätävä elin kokoontui kaikkiaan kolmesti vuoden 1850 aikana. Se sääti osavaltiolla rikoslain ja nimitti tuomarit, määräsi verot omaisuudelle ja alkoholille sekä kielsi uhkapelin. Osavaltiolle luotiin myös kuusi piirikuntaa eli ”laaksokuntaa”. Ne käsittivät vain asutetun osan osavaltion alueesta.


title: Deseret

text: Alueeltaan esitetty Deseretin osavaltio oli kunnianhimoinen hanke, se käsitti lähes kaikki Yhdysvaltojen edellisenä vuonna Meksikolta voittamat alueet. Alue ulottui Kalliovuorilta Sierra Nevadaan ja Meksikon rajalta etelässä Oregonin territorion rajalle pohjoisessa. Deseretin valtion oli tarkoitus ulottua Tyynenmeren rannikolle Santa Monican luona Kaliforniassa, se olisi käsittänyt myös Los Angelesin ja San Diegon asutuskeskukset. Colorado-joen lähteet kuuluivat Deseretiin, samoin kuin Great Basin kokonaisuudessaan.


title: Deseret

text: Esitetyn osavaltion alueeseen olisivat kuuluneet käytännöllisesti katsoen kokonaisuudessaan nykyiset Utahin ja Nevadan osavaltiot, huomattavia osia Kalifornian ja Arizonan osavaltioista sekä osia Coloradon, New Mexicon, Wyomingin, Idahon ja Oregonin osavaltioista.


title: Deseret

text: Valtavasta koostaan huolimatta esitetyn Deseretin osavaltion alueen asukasluku oli vähäinen. Suurin osa asukkaista oli hiljattain Ison Suolajärven laaksoon muuttaneita myöhempien aikojen pyhiä. Rajanvedossa oli pyritty välttämään tiheästi asuttujen alueiden liittämistä Deseretiin, koska Brigham Young arvasi tämän johtavan kahnauksiin. Kalifornian eteläosa, joka oli esitetty liitettäväksi Deseretiin, oli tuohon aikaan harvaan asuttua, koska suuri osa alueen väestöstä oli siirtynyt Kalifornian pohjoisosiin kultakuumeen takia. Samoin Young esitti, ettei suhteellisen tiheään asetettua Rio Granden aluetta tulisi liittää osavaltioon. Suurin osa osavaltion alueista olisi sopimatonta maanviljelyyn, minkä orjuutta vastustava Young arveli estävän orjuuden leviämisen alueelle.


title: Deseret

text: Syyskuussa 1850 Yhdysvaltain kongressi päätti perustaa Deseretin alueelle keskusvallan alaisen Utahin territorion, jolle myönnettiin muiden territorioiden tapaan rajattu itsehallinto. Utahin territorion alue oli noin puolet esitetystä Deseretin osavaltiosta. 3. helmikuuta 1851 Brigham Young nimitettiin Utahin territorion kuvernööriksi ja intiaaniasioiden hoitajaksi.


title: Deseret

text: Huhtikuun 4. päivänä 1851 Deseretin osavaltion lakia säätävä kokous määräsi osavaltion hajotettavaksi. Lokakuun 9. samana vuonna Utahin territorion kongressi määräsi entisen Deseretin osavaltion lait ja asetukset voimaan Utahin territoriossa.


title: Deseret

text: Myöhempin Aikojen Pyhien Jeesuksen Kristuksen kirkon johto ei kuitenkaan luopunut ajatuksesta perustaa Deseretin osavaltio. Vuodesta 1862 vuoteen 1870 toimi eräänlainen Deseretin varjohallitus, joka hyväksyi Utahin kongressin säätämät lait ”Deseretin osavaltion” nimessä. Vuosina 1856, 1862 ja 1972 tehtiin yritys perustaa uusi Deseretin osavaltio, nyt Utahin territorion rajojen sisälle. Yritykset eivät onnistuneet pitkälti siksi, että Yhdysvaltain hallituksen ja mormonikirkon välit olivat kiristyneet kirkon harjoittaman moniavioisuuden takia.


title: Deseret

text: Utahin territorio sai vihdoin osavaltion statuksen vuonna 1896. Sitä ennen Myöhempien Aikojen Pyhien Jeesuksen Kristuksen kirkko oli virallisesti luopunut moniavioisuuden harjoittamisesta vuonna 1890.


title: Transfăgărășan

text:
Transfăgărășan (trans (yli, kautta) + Făgăraș) eli DN7C on toiseksi korkeimmalle ulottuva asfalttitie Romaniassa. Tie rakennettiin sotatieksi, ja se ylittää Karpaattien vuoriston pohjois–etelä-suunnassa. Tie yhdistää Transilvanian ja Valakian historialliset alueet. Tien avulla saatiin yhteys myös Sibiun ja Piteștin kaupunkien välille.
Tie rakennettiin Nicolae Ceaușescun valtakaudella vuosina 1970–1974. Se oli Ceaușescun vastaus Tšekkoslovakian miehitykselle 1968. Hän halusi varmistaa armeijan huoltoreitin vuoriston ylitse, jos Neuvostoliitto yrittäisi vastaavanlaista offensiivia Romaniassa. Tie rakennettiin armeijavoimin. Rakennuskustannukset nousivat huimiksi, niin rahallisesti kuin ihmisuhrein mitattuna. Rakentamisen aikana käytettiin 6 000 000 kg dynamiittia, ja työmaalla kuoli erilaisiin onnettomuuksiin lähes 40 sotilasta.


title: Transfăgărășan

text: Tie nousee 2 034 metrin korkeuteen. Kunnosta ja mutkaisuudesta johtuen keskinopeus tiellä on noin 50 km/h. Alueelta löytyy myös paljon vaelluspolkuja. Tie on tavallisesti suljettu talvisaikaan lumen vuoksi. Sääoloista riippuen se saattaa pysyä auki aina marraskuuhun saakka. Tien kunnosta kerrotaan kyltein tien molemmissa päissä olevissa kaupungeissa. Tien varrella on Romanian pisin tunneli (884 m) ja neljä muuta tunnelia.


title: Transfăgărășan

text: Pohjoispuolella olevalta Bâlean vesiputoukselta on näköala tielle köysiradalta, joka vie matkustajat huipulla olevan Bâleanjärvelle saakka.


title: Transfăgărășan

text: Eteläpuolella lähellä Arefun kylää sijaitsee Poenarin rauniolinna, jossa 1400-luvulla asui Vlad Țepeș, jonka liikanimen Dracula mukaan on saanut nimensä tunnettu hirviö. Tien varrella on matkailijoille useita majataloja ja ruokapaikkoja.


title: Transfăgărășan

text: Brittiläisen tv-yhtiön BBC:n suosittu ohjelma Top Gear kuvasi Romaniassa syyskuussa 2009. Juontajat ajoivat Romanian halki kolmella eri ajoneuvolla: Aston Martin DBS V12, Ferrari California ja Lamborghini Gallardo LP560-4 Spyder. Jakson lopuksi juontajat saapuvat DN7C tielle. Sarjan juontaja Jeremy Clarkson totesi lopuksi: "this is the best road... in the world" ("Tämä on paras tie maailmassa").


title: Optinen kuvantaminen

text: Diffuusi optinen kuvantaminen (DOI) tai Diffuusi optinen tomografia (DOT) on ei-invasiivinen funktionaalinen kuvantamismenetelmä, jossa kudosta valaistaan lähi-infrapunavalolla ja kudoksen optisia ominaisuuksia mitataan. Tekniikalla voidaan tutkia muutoksia verenkierrossa, kuten veren määrässä tai happipitoisuudessa. Optista tomografiaa voidaan hyödyntää muun muassa keskosten monitoroinnissa, aivokuvantamisessa ja rintasyövän havainnoinnissa.


title: Vestibulaarineuroniitti

text: Vestibulaarineuroniitti on sairaus, jonka oireena on kova toispuolinen huimaus ja usein huimauksesta johtuva pahoinvointi. Vestibulaarineuroniitti alkaa lievällä huimauksen tunteella, joka kuitenkin pahenee alle vuorokaudessa jopa sietämättömäksi. Oireet ovat usein niin vakavia, että suuri osa sairastuneista saapuu hoitoon ambulanssilla. Työkyky menetetään yleensä muutamasta viikosta muutamaan kuukauteen pituiseksi ajaksi. Oireet paranevat osalta sairastuneista muutaman kuukauden sisällä mutta jopa 60%:lle sairastuneista tauti jättää tasapaino-oireita loppuelämäksi. Huimausoireet ovat yleensä toispuolisia. Useimmiten vestibulaarineuroniitin sairastajat ovat kärsineet jostain tulehdustaudista ennen sairastumistaan. Oireet ovat ajoittaiset ja voivat uusiutua vuosien saatossa. Jälkihoitona tautiin usein käytetään kortisoni hoitoa, sekä motoriikkaa kehittäviä harjoituksia.


title: Vestibulaarineuroniitti

text: Vestibulaarineuroniitin pahoinvointioireita voidaan lievittää pahoinvointilääkkeillä.


title: Eerik-Niiles Kross

text: Eerik-Niiles Kross (s. 8. syyskuuta 1967 Tallinna, Viron SNT) on virolainen diplomaatti, turvallisuusalan asiantuntija ja yrittäjä.


title: Eerik-Niiles Kross

text: Kross valmistui 1991 Tarton yliopistosta, opiskeli sen jälkeen Hampurin yliopistossa ja sai 1993 Lontoon yliopistosta (School of Slavonic and East European Studies) maisterin arvon.


title: Eerik-Niiles Kross

text: Kross on työskennellyt Viron tiedustelupalvelussa, ja hänet tunnetaan jo vanhastaan Venäjä-kriitikkona. Hän oli jo 1980-luvulla neuvostovastaisen opiskelijaliikkeen johtohahmoja. Hänellä on turvallisuusalan yritys Trustcorp, joka neuvoo Euroopan ulkopuolisia maita turvallisuuskysymyksissä. Se on ollut muun muassa Georgian turvallisuusneuvoja Venäjän ja Georgian välisen sodan aikana. Kross on toiminut asiantuntijana Irakin puolustusministeriötä ja tiedustelupalvelua luotaessa 2003–2004.


title: Eerik-Niiles Kross

text: 2000-luvun alussa Kross joutui eroamaan Viron tiedustelupalvelusta autettuaan maahan italialaisen liikemiehen, jolla on rikollinen menneisyys. Myös virkaan liittyvän luottokortin käytössä oli epäselvyyksiä.


title: Eerik-Niiles Kross

text: Venäjä on joulukuussa 2011 nostanut Krossia vastaan syytteen, joka liittyy Arctic Sea -rahtialuksen kaappaukseen. Hänet on kutsuttu asiassa kuulusteltavaksi. Kaappauksessa syytettynä ollut latvialainen on nimennyt hänet kaappauksen tilaajaksi.


title: Eerik-Niiles Kross

text: Krossin tavoitteena oli syksyn 2013 vaaleissa päästä Tallinnan kaupunginjohtajaksi, mutta vaalien tuloksena Edgar Savisaar jatkaa tehtävässä.


title: Eerik-Niiles Kross

text: Krossin vanhemmat ovat kirjailijat Jaan Kross ja Ellen Niit.


title: Palkansaaja

text: Palkansaaja on luonnollinen henkilö, joka työskentelee rahallista korvausta vastaan jossakin yrityksessä, julkisen sektorin yksikössä tai yhteisössä. Palkansaajaa kutsutaan myös palkannauttijaksi. Rahallisen korvauksen lisäksi palkansaaja voi saada erilaisia lakisääteisiä etuja, kuten vuosiloman ja työeläkkeen. Rahallisen korvauksen lisäksi palkannauttijalla voi olla luontoisetuja, jotka muutetaan tuloverotuksessa rahalliseksi korvaukseksi.


title: Palkansaaja

text: Palkansaajan velvollisuus on noudattaa sovittua työaikaa ja suorittaa työtehtävät työnantajan valvonnan alaisuudessa, jotka on kirjattu työsopimukseen.


title: Palkansaaja

text:
Työantaja, valtio ja palkansaaja kustantavat yhdessä palkansaajan sosiaaliturvan ja työeläkkeen. Palkansaaja toimittaa verokorttinsa työnantajalle, jonka mukaan se pidättää Suomessa palkansaajalle maksettavasta rahallisesta korvauksesta ennakonpidätyksen, palkansaajan työeläkemaksun, sosiaaliturvamaksun, työttömyysvakuutusmaksun sekä usein myös ammattiyhdistyliikkeen jäsenmaksun tilittääkseen ne edelleen verottajalle ja muille asianomaisille tahoille.
Palkansaaja voi halutessaan liittyä oman alansa ammattiliittoon, jonka tehtäviin kuuluu muun muassa valvoa työelämään liittyvän lainsäädännön noudattamista, huolehtia ettei alan palkkaus jäisi Suomessa jälkeen suhteessa muihin aloihin sekä parantaa työelämän laatua. Muun muassa palkansaajan työaika perustuu Suomessa työaikalakiin ja yleissitovissa työehtosopimuksissa sovittuihin kyseistä alaa koskeviin ehtoihin.


title: Palkansaaja

text: Palkansaajien tutkimuslaitos on ammattijärjestöjen rahoittama taloudellinen tutkimuslaitos.


title: Rakennustyöntekijä

text: Rakennusalan työntekijä, rakennusmies, rakennustyöläinen tai talonrakentaja on rakennusalan ammattilainen, joka tekee erilaisia rakennusalaan liittyviä töitä. Rakennustyöntekijä tekee muun muassa muuraus-, betonointi- ja maanrakennustöitä. Suomessa voi suorittaa rakennusalan perustutkinnon toisen asteen ammatillisissa oppilaitoksissa.


title: Rakennustyöntekijä

text: Tapaturmatilastojen perusteella rakennustyöntekijä oli vuonna 2016 Suomen vaarallisin ammatti: rakennustyöntekijöille tapahtui yhteensä 11 982 tapaturmaa. Myös kuolemaan johtaneita tapaturmia sattui eniten rakennusalalla.


title: Tatu Miettinen

text: Taavetti Aarre (Tatu) Miettinen (15. lokakuuta 1930 Lapinlahti – 30. marraskuuta 2011 Phuket, Thaimaa) oli suomalainen lääkäri, sisätautiopin professori ja Benecolin kehittäjä.


title: Tatu Miettinen

text: Miettisen vanhemmat olivat maanviljelijä Abram Miettinen ja Maria Lovisa Sonninen ja puoliso vuodesta 1961 Tellervo Terhikki Nummenmaa. Ylioppilaaksi Miettinen tuli Iisalmen lyseosta 1951, lääketieteen lisensiaatiksi hän valmistui 1958 ja väitteli tohtoriksi 1961. Miettinen työskenteli lähes koko uransa ajan Helsingin yliopistossa ja Helsingin yliopistollisessa keskussairaalassa. Muiden tehtävien ohella Miettinen keskittyi erityisesti tutkimukseen ja oli maailman johtavia kolesteroliaineenvaihdunnan tutkijoita. Tämä työ johti Benecolin tuloon markkinoille ja myös muiden kolesterolia alentavien keinojen käyttöönottoon.


title: Tatu Miettinen

text: Miettinen sai Matti Äyräpään palkinnon vuonna 1984.


title: Tatu Miettinen

text: Miettinen kuoli auto-onnettomuudessa Thaimaan Phuketissa.


title: Thievery Corporation

text: Thievery Corporation on Washingtonissa perustettu yhtye ja DJ-duo. Jäseninä ovat Rob Garza, Eric Hilton, sekä muita vierailevia artisteja, kuten nykyinen rumpali Jeff Franca. Musiikki on tyyliltään sekoitus dubia, acid jazzia, reggaeta, intialaista taidemusiikkia ja brasilialaista musiikkia (kuten bossa novaa).


title: 520 (savuke)

text: 520 on taiwanilainen savukemerkki, jota valmistaa Taiwanin tupakka- ja alkoholiyhtiö (菸酒公賣局). Nimi 520 valittiin, koska se kuulostaa samalta kuin "minä rakastan sinua" (我爱你) mandariinikiinaksi. Savukemerkki oli tarkoitus saada myyntiin 20. toukokuuta 1999 Lee Teng-huin Taiwanin ensimmäiseksi demokraattisesti valituksi presidentiksi astumisen vuosipäivänä. Ankaraa kritiikkiä kuitenkin esitettiin lähinnä siitä, että savukemerkin nimi, rakenne ja maku vaikutti nuorille suunnatulta. Savukemerkki tulikin saataville ainoastaan Taiwanin ulkopuolelle.


title: Cratest hits vol.1

text: Cratest hits vol.1 on MGI:n tuottama albumi vuodelta 2004.


title: 2-naftyyliamiini

text: 2-naftyyliamiini on aromaattinen amiini, joka on huoneenlämpötilassa väritöntä ja kiteistä. Se liukenee esimerkiksi kuumaan veteen ja alkoholiin. 2-naftyyliamiini on todettu karsinogeeniseksi ihmisille, ja se on kyetty yhdistämään virtsarakon syöpään. Sille altistaminen on aiheuttanut virtsarakon syöpää myös hamstereilla, koirilla ja reesusmakakeilla. Altistetuilla kotihiirillä on tavattu hyvänlaatuisia hepatosellulaarisia adenoomia.


title: 2-naftyyliamiini

text: Tupakansavussa esiintyy 2-naftyyliamiinia.


title: 2-naftyyliamiini

text: 2-naftyyliamiinin kemiallinen kaava on CHN, moolimassa 143,185 g/mol ja CAS-numero 91-59-8. Yhdisteestä käytetään myös nimiä "beta-naftyyliamiini" ja "2-aminonaftaleeni". 2-naftyyliamiinin sulamispiste on 110,2–113 °C, kiehumispiste 306 °C, tiheys 1,061 g/cm (vesi = 1,0 g/cm) ja leimahduspiste 157 °C.


title: 2-naftyyliamiini

text: 2-naftyyliamiinia voidaan valmistaa 2-naftolin ja ammoniakin ja ammoniumsulfiitin seosta kuumentamalla. Muodostuva tuote voidaan puhdistaa alipainetislauksella. Syöpävaarallisuutensa vuoksi 2-naftyyliamiinia saa nykyään käyttää vain tutkimustarkoituksiin. Aikaisemmin se oli tärkeä lähtöaine valmistettaessa värejä tai kumin hapettumisenesteoaineena käytettävää N-fenyyli-2-naftyyliamiinia.


title: Yannick N’Djeng

text: Joseph Yannick N’Djeng (s. 30. maaliskuuta 1990 Yaoundé, Kamerun) on kamerunilainen jalkapalloilija. Hyökkääjänä pelaava N’Djeng on ilman seuraa.


title: Yannick N’Djeng

text: N’Djeng pelasi juniorivuosina kotimaassaan Kamerunissa, jossa hän edusti Mimbomania ja Canon Yaoundéa.


title: Yannick N’Djeng

text: Joulukuussa 2008 N’Djeng matkasi Algeriaan, jossa hän aloitti ammattilaisuransa JSM Bejaian riveissä. Kaudella 2009–2010 N’Djeng nousi joukkueensa johtavaksi maalintekijäksi 14 maalilla. Hän sijoittui Algerian pääsarjan maalitilastossa kolmanneksi. Samalla kun N’Djengin joukkue sijoittui pääsarjassa viidenneksi. Kausi 2010–2011 oli vielä menestyksekkäämpi joukkueen kannalta, kun he sijoittuivat Algerian pääsarjassa toiseksi. Myös N’Djeng onnistui toistamiseen tekemään 14 maalia, jolla hän oli Algerian pääsarjan toiseksi paras maalintekijä.


title: Yannick N’Djeng

text: Heinäkuussa 2011 N’Djeng allekirjoitti kolmen vuoden sopimuksen tunisialaisen Espérancen kanssa. Hän saavutti myös heti Tunisian cupin mestaruuden, joka pelattiin 25. heinäkuuta 2011. Sittemmin marraskuussa 2011 N’Djeng juhli myös Afrikan Mestarien liigan mestaruutta. Kauden 2011–2012 N’Djeng aloitti heti maalinteolla tehtyään ensimmäisen maalinsa Tunisian pääsarjassa 16. marraskuuta 2011 Gafsaa vastaan. Joulukuussa 2011 N'Djeng oli Esperancen mukana seurajoukkueiden MM-kisoissa, jossa onnistui kerran maalinteossa meksikolaista Monterreyta vastaan. Esperance kuitenkin hävisi ottelun maalein 3–2 ja sijoittui lopulta kuudenneksi.


title: Yannick N’Djeng

text: N’Djeng allekirjoitti toukokuussa 2012 kolmen vuoden sopimuksen sveitsiläisen Sionin kanssa. Hän kuitenkin onnistui sopimaan pelaavansa kauden päätökseen Espérancessa ennen lopullista siirtymistään Sveitsiin. N’Djeng pelasi lopulta avauskaudellaan 16 sarjaottelua Sveitsissä ja onnistui maalinteossa kahdesti. Hän teki myös Sveitsin cupissa kaksi maalia kolmessa ottelussa. Kaudella 2013–2014 N’Djeng pelasi vain kolme ottelua, jonka jälkeen hän päätti siirtyä kesken kauden pois Sionista.


title: Yannick N’Djeng

text: Elokuussa 2013 N’Djeng palasi takaisin Espérancem riveihin.


title: Mike Yeo

text: Mike Yeo (s. 31. heinäkuuta 1973 Toronto, Ontario) on kanadalainen jääkiekkovalmentaja ja entinen jääkiekkoilija, pelipaikaltaan vasen laitahyökkääjä. Hän on toiminut muun muassa Minnesota Wildin ja St. Louis Bluesin päävalmentajana.


title: Mike Yeo

text:
Yeo aloitti ammattilaisuransa vuonna 1994 IHL:n Houston Aerosissa, mitä ennen hän oli edustanut neljän kauden ajan Sudbury Wolvesia juniorisarja OHL:ssä. Vuonna 1999, viidennellä ja viimeisellä kaudellaan Aerosissa, hän oli voittamassa IHL:n mestaruutta Turner Cupia joukkueensa kapteenina.
Yeo pelasi IHL:ssä yhteensä 317 runkosarja- ja 25 pudotuspeliottelua. Hän teki runkosarjassa yhteensä 127 tehopistettä, 55 maalia ja 72 syöttöpistettä, ja pudotuspeleissä kymmenen tehopistettä, kaksi maalia ja kahdeksan syöttöpistettä. Vuonna 1999 hän siirtyi vapaana pelaajana AHL:n Wilkes-Barre/Scranton Penguinsiin, NHL-seura Pittsburgh Penguinsin farmijoukkueeseen. Hän pelasi AHL:ssä 19 ottelua kaudella 1999–2000 ennen kuin päätti pelaajauransa polvivamman vuoksi.


title: Mike Yeo

text: Yeo aloitti jääkiekkovalmentajana heti pelaajauransa päättymisen jälkeen Wilkes-Barre/Scranton Penguinsin apuvalmentajana. Hän toimi tehtävässä vuodesta 2000 vuoteen 2005, jona aikana joukkue eteni kahdesti AHL:n loppuotteluihin pelaamaan Calder Cupin voitosta, vuosina 2001 ja 2004. Joulukuussa 2005, kesken kauden 2005–2006, hänet nimitettiin NHL-seura Pittsburgh Penguinsin apuvalmentajaksi. Hän toimi tehtävässä vuoteen 2010. Penguins eteni näinä vuosina kahdesti Stanley Cupin loppuotteluihin, vuonna 2008, jolloin sen päävalmentajana oli Michel Therrien, ja vuonna 2009, jolloin sen päävalmentajana oli Dan Bylsma. Joukkue voitti Stanley Cupin mestaruuden jälkimmäisenä vuonna.


title: Mike Yeo

text: Yeo aloitti vuonna 2010 aiemmin pelaajana edustamansa, IHL:stä AHL:ään vuonna 2001 siirtyneen Houston Aerosin päävalmentajana. Aeros eteni vuonna 2011 Calder Cupin loppuotteluihin, joissa Binghamton Senators vei kuitenkin mestaruuden. Kesäkuussa 2011 Yeosta tuli NHL-seura Minnesota Wildin historian kolmas päävalmentaja. Tehtävässä hän toimi helmikuuhun 2016 saakka.


title: Mike Yeo

text: Yeo on naimisissa. Hänellä ja vaimollaan Tanyalla on kaksi lasta, tytär Braeden ja poika Kyler.


title: Hanna Nikkanen

text: Hanna Nikkanen (s. 1981) on suomalainen tutkiva toimittaja ja tietokirjailija.


title: Hanna Nikkanen

text: Nikkanen on opiskellut viestintää Helsingin yliopistossa. Hän on työskennellyt ulkomaantoimittajana STT:llä ja Voiman verkkolehti Fifin päätoimittajana (2008–2010), minkä jälkeen hän on ollut vapaa toimittaja. Nikkanen oli mukana käsikirjoittamassa Ryhmäteatterin "Eduskunta"-näytelmää (2011) ja on yksi Long Play -verkkojulkaisun perustajista. Vuonna 2013 Long Play -kollektiivi sai 250 000 euron arvoisen Helsingin Sanomain Säätiön Uutisraivaaja-palkinnon.


title: Hanna Nikkanen

text: Nikkanen on saanut huomiota muun muassa tutkivilla artikkeleillaan Nokia Siemens Networksin valvontavälinekaupoista Lähi-idässä sekä suomalaisen selluteollisuuden vaikutuksista Latinalaisessa Amerikassa. Vuonna 2011 hän sai valtion tiedonjulkistamispalkinnon tutkivasta journalismista ja erityisesti teoksestaan "Viaton imperiumi – Kolme kertomusta suomalaisesta yritysvastuusta" (2010). Vuonna 2013 hän sai Suuren journalistipalkinnon yhdessä Anu Silfverbergin kanssa Vuoden jutusta. He osoittivat vuonna 2012 Helsingin Sanomien kuukausiliitteen artikkelissa "Uskomaton murhenäytelmä" sepitteeksi koulukiusatun nuoren tytön itsemurhasta kertoneen Enkeli-Elisan tarinan.


title: Hanna Nikkanen

text: Vuonna 2012 Nikkasen ja Lilly Korpiolan teos "Arabikevät" oli Tieto-Finlandia-ehdokkaana. Teos käsittelee nimensä mukaisesti arabikevääksi kutsuttua yhteiskunnallista liikehdintää Lähi-idässä ja Pohjois-Afrikassa. Nikkasen ja Antti Järven teos "Karanteeni. Kuinka aids saapui Suomeen" oli ehdolla saman palkinnon saajaksi vuonna 2014. Tammikuussa 2015 teos sai Lauri Jäntin säätiön kunniamaininnan.


title: Hanna Nikkanen

text: Helmikuussa 2016 Nikkanen valittiin Tampereen yliopiston journalistiikan kaikkien aikojen nuorimmaksi vierailijaprofessoriksi. Nikkasen vuoden mittainen kausi alkoi elokuussa 2016. Nikkasen ja opiskelijoiden teos "Hyvän sään aikana: mitä Suomi tekee kun ilmasto muuttaa kaiken" (2017) sai Kanava-palkinnon ja oli Tieto-Finlandia-palkintoehdokkaana.


title: Kostamuksen tyttö

text: Kostamuksen tyttö on Pekka Himangan kuudes studioalbumi, joka julkaistiin vuonna 1980.


Jonas Brothers: The 3D Concert Experience on 3D-musiikkielokuva, joka kuvattiin Jonas Brothersin "Burnin’ Up" -kiertueella vuonna 2008. Elokuva ilmestyi vuonna 2009. Jonas Brothersin lisäksi elokuvassa esiintyvät Demi Lovato kappaleessa ”This Is Me”, Taylor Swift kappaleessa ”Should’ve Said No” ja yhtyeen henkivartija Robert ”Big Rob” Feggans, joka räppää osan ”Burnin’ Up” -kappaleesta. Elokuvan pituus on 76 minuuttia (erikoisversion 85 minuuttia).


title: Jonas Brothers: The 3D Concert Experience

text: Elokuva on tuottanut lippuluukulla runsaat 23 miljoonaa dollaria. Se on julkaistu myös DVD:llä ja Blu-rayllä.


title: Diffuusiotensorikuvaus

text: Diffuusiotensorikuvaus (engl. "Diffusion tensor imaging, DTI") on magneettikuvaukseen perustuva kuvantamismenetelmä, jonka avulla mitataan veden lämpöliikettä kudoksessa. Menetelmällä voidaan visualisoida esimerkiksi aivojen valkean aineen ratoja kolmiulotteisesti, sillä vesi diffundoituu hermosäiekimpuissa paremmin ratojen suuntaisesti kuin kohtisuoraan niitä vastaan. Diffuusiotensorikuvauksen etuna on sen sensitiivisyys havaita muutoksia esimerkiksi aivoinfarktialueilla. Aikaisemmin vastaavanlaista tietoa hermoratojen kulusta on saatu vain kuolemanjälkeisillä anatomisilla tutkimuksilla.


title: Ladattu ase 1

text: Ladattu ase 1 ("National Lampoon’s Loaded Weapon 1") on vuonna 1993 ensi-iltansa saanut rikoskomedia. Elokuva parodioi muun muassa elokuvia "Tappava ase", "Tappava ase 2", "Tappava ase 3", "Basic Instinct", "Die Hard", "Likainen Harry", "Taistelija", "Uhrilampaat" ja "48 tuntia". Elokuvan pääosia esittävät Emilio Estevez, Samuel L. Jackson, Jon Lovitz, Tim Curry, Kathy Ireland, Frank McRae, William Shatner, Denis Leary ja F. Murray Abraham. Muun muassa Bruce Willis, Whoopi Goldberg ja Charlie Sheen tekevät elokuvassa cameoroolin. Elokuvan on ohjannut Gene Quintano.


title: Leonard Hamilton

text: Leonard Hamilton (s. 4. elokuuta 1948 Gaston County) on yhdysvaltalainen koripallovalmentaja, joka valmentaa nykyisin Florida Staten joukkuetta.


title: Leonard Hamilton

text: Hamilton aloitti uransa päävalmentajana vuonna 1986, jolloin hän valmensi Oklahoma Staten yliopistojoukkuetta. Neljän kauden jälkeen hän siirtyi Miamin yliopistoon, jonka hän vei parhaimmillaan NCAA-turnauksessa kuudentoista parhaan joukkoon. Kaudeksi 2000–2001 Hamilton siirtyi ensimmäistä kertaa NBA-joukkueen päävalmentajaksi, sillä hän valmensi Washington Wizardsia. Joukkue voitti kauden aikana vain 19 ottelua ja hävisi 63. Vuodesta 2002 lähtien Hamilton on valmentanut Florida Statea.


title: Avatoru

text: Avatoru on Ranskan Polynesiaan kuuluvalla Rangiroan atollilla sijaitseva kylä. Avatorun kylä sijaitsee atollin luoteisosassa ja on toinen Rangiroan atollilla sijaitsevista kylistä. Toinen kylistä on Tiputa, joka sijaitsee alle 10 kilometrin päässä kaakossa. Pääosa atollin hallintorakennuksista sekä Rangiroan lentoasema sijaitsevat Avatorussa.


title: Scream Awards

text: Scream Awards on vuodesta 2006 järjestetty palkintojenjakotilaisuus, jossa jaetaan palkintoja kauhu- scifi- ja fantasiaelokuville ja televisiosarjoille, sekä näyttelijöille.


title: Scream Awards

text: Kategorioita on yhteensä 32, tähän listattu tärkeimmät.


title: Scream Awards

text: Elokuva- ja televisiopalkinnot:


title: Scream Awards

text:
Näyttelijäkohtaiset palkinnot:
Muut:


title: Richard Stone (säveltäjä)

text: Richard Stone (27. marraskuuta 1953 Philadelphia – 9. maaliskuuta 2001 Los Angeles) oli yhdysvaltalainen säveltäjä, joka sai seitsemän Emmy-palkintoa musiikistaan animaatioihin. Stone sävelsi musiikkia "Animaaniset"-, "Bittipää"-, "Histeria!"-, "Äly ja Väläys"-, "Taz-Mania"-, "Road Rovers"- ja "" -sarjoihin. Hän teki myös elokuvamusiikkia, muiden muassa elokuviin "" ja "Koston paholainen".


title: Richard Stone (säveltäjä)

text: Stone oli sävellyksen lisäksi opiskellut sellonsoittoa. Hän mukaili Carl Stallingin tyyliä ja otti musiikkiinsa vaikutteita jazzista, Broadway-musiikista, countrysta ja rockista. Hän kuoli haimasyöpään 47-vuotiaana.


title: Markku Häkkinen

text: Markku Anton Häkkinen (14. tammikuuta 1946 – 5. joulukuuta 2015) oli suomalainen itseoppinut kasvitieteilijä, jota pidettiin yhtenä banaanien taksonomian johtavista asiantuntijoista maailmassa. Hän kartoitti luonnossa kasvavia banaanilajeja, ja 70 tunnetusta luonnonbanaanilajista 42 on Häkkisen löytämiä, nimeämiä ja tieteellisesti kuvaamia. Häkkisen tutkimuksia on julkaistu kansainvälisissä tiedelehdissä yli 80 artikkelia. Vierailevana tutkijana hän toimi Helsingin yliopistossa sekä Kiinan tiedeakatemiassa. Vuonna 2009 Häkkinen kutsuttiin Linnean Society -tutkimusseuran jäseneksi ja hänelle myönnettiin seuran H. H. Bloomer -mitali. Vuonna 2015 Suomen Kulttuurirahasto myönsi Häkkiselle 30 000 euron palkinnon merkittävästä kulttuurityöstä.


title: Markku Häkkinen

text: Häkkinen oli taustaltaan merikapteeni, ja hän kiinnostui ensimmäisinä merikapteenivuosinaan trooppisista ja subtrooppisista kasveista. Jäätyään eläkkeelle hän alkoi päätoimiseksi kasvitieteen tutkijaksi, mutta ilman palkkaa.


title: Markku Häkkinen

text: Vuoteen 2011 mennessä Häkkinen oli tehnyt 14 tutkimusmatkaa Borneoon, Bruneihin, Indonesiaan, Kiinaan, Malesiaan, Thaimaahan ja Vietnamiin. Häkkinen käytti tieteelle tuntemattomien lajien tunnistamisessa morfologiaa, muotoon perustuvaa menetelmää. Hän otti kasvista näytteitä kuten siemeniä ja juurakonpaloja, kirjasi noin 200 strategista tietoa ja valokuvasi lajin.


title: Markku Häkkinen

text: Häkkisen kunniaksi on nimetty banaanilajit "Musa haekkinenii" ja "Musa velutina" subsp. "markkuana".


title: FS Vautour (1930)

text: Vautour oli Ranskan laivaston 1930 vesille laskettu Aigle-luokan hävittäjä. Alus palveli toisessa maailmansodassa, kunnes aluksen miehistö upotti aluksensa Toulonin satamassa 27. marraskuuta 1942.


title: FS Vautour (1930)

text: "Vautour" liitettiin Välimeren laivaston 7. viirikköön, jonka mukana se osallistui Genovan pommitukseen kesäkuussa 1940. Ranskan ja akselivaltojen välisen aselevon astuttua voimaan alus pysyi Toulonissa tai Pohjois-Afrikan tukikohdissa.


title: FS Vautour (1930)

text: Saksalaisten tunkeuduttua Vichyn Ranskan hallitsemalle alueelle alus upottautui 27. marraskuuta 1942 muiden ranskalaisalusten kanssa Toulonin satamaan. Italialaiset nostivat aluksen hylyn, mutta sitä ei koskaan kunnostettu. Alus upposi uudelleen liittoutuneiden ilmapommituksessa 4. helmikuuta 1944.


title: Ruoan keräily

text: Ruoan keräily on ihmisen ravinnon eli ruoan keräämistä esim. puista, pensaista tai maasta. Muita ruoan hankintatapoja ovat maanviljely, metsästys ja eläinten kasvatus. Keräily oli metsästyksen ohella varhaisin tapa ravinnon hankkimiseen; tätä nimitetään metsästys-keräilyksi, ja sitä esiintyy edelleen joillakin alkuperäiskansoilla.


title: École Européenne de Bruxelles II

text: Eeb2 on yksi viidestätoista Euroopan yhteisön henkilöstön lapsille perustetuista Eurooppa-kouluista. Lyhenne "eeb2" tulee ranskan kielen sanoista (École Européenne de Bruxelles II) ja tarkoittaa suomeksi Brysselin toista Eurooppa-koulua. Se rakennettiin jo vuonna 1972. Se sijaitsee Belgian pääkaupungissa, Brysselissä, ja siellä opiskelee yli 3 000 oppilasta. Yhteensä Brysselissä on neljä Eurooppa-koulua, joista tämä on toinen. Koulussa on monista maista tulleita oppilaita, jotka on jaettu äidinkielen mukaan eri luokkiin. Koulussa on yhdeksän eri kieliosastoa: hollanti, liettua, suomi, ruotsi, englanti, ranska, italia, portugali ja saksa. Eeb2 on Luxemburgin koulun lisäksi ainoa Eurooppa-koulu, jossa on suomenkielinen kieliosasto. Koulussa on myös mahdollisuus opiskella äidinkielenä esimerkiksi viroa, mutta vironkielisiä oppilaita on koulussa niin vähän, että heidät on jouduttu siirtämään esimerkiksi englanninkielisten oppilaiden luokille. Koulu sijaitsee aivan Brysselin itärajalla. Tällä hetkellä koulussa on enemmän oppilaita kuin koulua suunniteltaessa oli suunniteltu.


title: École Européenne de Bruxelles II

text: Koulu on hyvin laaja, ja siihen kuuluvat muun muassa iso koulubusseille tarkoitettu parkkipaikka, urheiluhalli, maanalainen juhlasali, urheilukenttä, tenniskenttä, kaksi koulurakennusta sekä parakit, joissa järjestetään myös opetusta.


title: Monarkkiperhoset

text: Monarkkiperhoset (Danainae) on täpläperhosiin kuuluva, noin 500 lajin alaheimo. Sen perhoslajeja tavataan paria poikkeusta lukuun ottamatta ainoastaan maapallon trooppisilla ja subtrooppisilla alueilla.


title: Monarkkiperhoset

text: Monarkit vaihtelevat kooltaan pienistä kookkaisiin. Ne ovat pohjaväriltään usein oransseja, kellertäviä tai valkoisia ja siipiä kirjoo musta kuviointi. Osa lajeista on vaatimattomampia, mutta silti varoittavasti kuvioituja. Monarkkiperhoset ovat myrkyllisiä ja niiden selkeiden varoitusvärien vuoksi moniin muihin perhosryhmiin kuuluu runsaasti niitä ulkonäöltään jäljitteleviä lajeja. Kun samalla myös monarkeissa on esimerkiksi kaposiipiä muistuttavia lajeja, ne muodostavat muiden perhosryhmien kanssa monimutkaisia jäljittelykomplekseja. Osalla lajeista on huomattavaa vaellustaipumusta.


title: Monarkkiperhoset

text: Monarkkiperhosia tavataan erityisesti Aasiassa, jossa ryhmään kuuluu monia hyvin yleisiä päiväperhosia. Afrikassa lajeja on muutamia ja Amerikoissa parikymmentä. Viimeksi mainituista tunnetuin lienee monarkkiperhonen ("Danaus plexippus"), jonka valtavat parvet lentävät vuosittain Pohjois-Amerikan poikki Meksikosta Kanadaan. Erikoinen ryhmänsä ovat etelä- ja keskiamerikkalaiset kaitoperhoset ("Ithomiini"), joista monilla lajeilla siipisuomut puuttuvat miltei kokonaan ja siivet ovat läpinäkyvät.


title: Monarkkiperhoset

text: Toukkien pinnassa on pitkiä ulokkeita ja ne ovat myrkyllisten ravintokasviensa vuoksi usein varoitusvärisiä. Toukat elävät erityisesti käärmeenpistonyrttikasveilla ("Asclepiadaceae").


title: Monarkkiperhoset

text: Alaheimon lajeista Euroopassa tavataan vain Afrikassa ja Aasiassakin laajalti levinnyttä silomonarkkia ("Danaus chrysippus") sekä Pohjois-Amerikasta tulokaslajina levinnyttä monarkkiperhosta ("Danaus plexippus").


title: Monarkkiperhoset

text: Alaheimon kahdesta tribuksesta Danainiin kuuluu noin 170 lajia kun Ithomiini-tribuksen lajeja on nykykäsityksen mukaan noin 350.


title: Häiveperhoset

text: Häiveperhoset (Apaturinae) on täpläperhosiin kuuluva päiväperhosryhmä. Sen reilu 400 lajia elävät pääasiassa trooppisessa Aasiassa, muilla mantereilla lajeja on vain muutamia. Häiveperhoset puuttuvat kokonaan Australiasta ja Uudesta Seelannista.


title: Häiveperhoset

text: Häiveperhoset ovat kookkaita ja rotevatekoisia päiväperhosia ja monet lajit muistuttavat soturiperhosia (Charaxinae). Siivet ovat tyypillisesti loistavan metallinkiiltoisia, mutta muutamat lajit jäljittelevät ulkonäöllään myrkyllisiä perhoslajeja, erityisesti monarkkiperhosia (Danainae). Alaheimon lajeilla on ryhmälle tyypilliset genitaalit: koiraalla on pitkä aedeagus ja vastaavaasti naaraan saccus on pituudeltaan tyypillisesti yli puolet takaruumiin pituudesta. Häiveperhoset käyvät mielellään imemässä nesteitä eläinten ulosteista ja raadoista.


title: Häiveperhoset

text: Häiveperhosten toukat muistuttavat etanoita ja niiden etuosassa on kaksi selvästi erottuvaa uloketta. Toukat elävät erilaisilla lehtipuilla, etenkin jalavakasveilla (Ulmaceae), mutta myös muutamat muut kasviheimot käyvät ravinnoksi.


title: Kiinan tiedeakatemia

text: Kiinan tiedeakatemia () perustettiin 1. marraskuuta 1949 Pekingissä. Se on Kiinan kansantasavallan luonnontieteiden kansallinen tiedeakatemia.


title: Kiinan tiedeakatemia

text: Vuonna 2009 Kiinan tiedeakatemialla oli 12 toimistoa, 117 instituuttia, yli 100 merkittävää kansallista laboratoriota ja teknillistä tutkimuslaitosta sekä 1 000 kenttäasemaa ympäri Kiinaa. Henkilökuntaa akatemialla on noin 50 000.


title: Otto Andersson

text: Otto Emanuel Andersson (27. huhtikuuta 1879 Vårdö – 27. joulukuuta 1969 Turku) oli suomalainen etnomusikologi ja kansatieteilijä, Åbo Akademin professori (1926–1946).


title: Otto Andersson

text: Otto Andersson syntyi Ahvenanmaalla Vårdössä. Hänen vanhempansa olivat talollisia, ja isä Anders Otto Andersson oli herastuomari. Otto Andersson opiskeli Ahvenanmaan kansankorkeakoulussa Jomalassa vuosina 1895–1896 ja suoritti kanttori-urkurin tutkinnon Turussa vuonna 1900. Tämän jälkeen hän muutti Helsinkiin opiskelemaan Helsingin musiikkiopistoon. Andersson ei ollut suorittanut ylioppilastutkintoa, mutta hän sai erivapauden perusteella opiskella Helsingin yliopistossa musiikkitiedettä ja kansanrunoudentutkimusta.


title: Otto Andersson

text: Andersson teki useita keruumatkoja Svenska litteratursällskapetin apurahalla ja tallensi kansansävelmiä ruotsinkielisillä seuduilla Suomessa ja Virossa vuosina 1902–1907. Hän oli perustamassa kotiseutuyhdistys Bragea mm. Martin Wegeliuksen kanssa ja toimi sen puheenjohtajana ja kuoronjohtajana 1906–1926. Yhdistys vaalii kansanperinnettä, ja Andersson perusti yhdistyksen fonografiarkiston ja äänitti lauluja ja soitinsävelmiä. Hänellä oli keskeinen osa suomenruotsalaisessa kulttuuritoiminnassa kuoronjohtajana, sovittajana ja toimihenkilönä. Hän julkaisi runsaasti kirjoituksia suomenruotsalaisesta kansanperinteestä ja Suomen musiikinhistoriasta (erityisesti 1800-luvusta) ja sävelsi motetteja ja romansseja.


title: Otto Andersson

text: Andersson oli myös kiistanalainen hahmo. Ensimmäisen maailmansodan jälkeen hän kannatti Ahvenanmaan liittämistä Ruotsiin, ja hän suhtautui myönteisesti natsi-Saksaan.


title: Otto Andersson

text: Andersson valmistui filosofian kandidaatiksi vuonna 1915 ja tohtoriksi vuonna 1923 väitöskirjallaan "Stråkharpan: En studie i nordisk instrumenthistoria"; aineena oli jouhikko.


title: Otto Andersson

text: Vuonna 1926 Andersson nimitettiin Åbo Akademin musiikkitieteen ja kansanrunoudentutkimuksen professoriksi. Hän toimi myös yliopiston rehtorina vuodet 1929–1936. Hän keräsi musiikinhistoriallisia kokoelmia, joiden ympärille perustettiin vuonna 1949 Turun Sibelius-museo. Hän toimitti useita osia kokoomateokseen "Finlands svenska folkdiktning". Hän aloitti 1950-luvulla myös Jean Sibeliuksen elämäkerran, mutta hanke ei valmistunut.


title: Edmund Cartwright

text: Edward (Edmund) Cartwright (24. huhtikuuta 1743 – 30. lokakuuta 1823) oli brittiläinen kirkonmies ja kutomakoneen keksijä.


title: Edmund Cartwright

text: Cartwright oli radikaaliaktivisti John Cartwrightin nuorempi veli. Hän kävi kuningatar Elisabetin perustamaa koulua Wakefieldissä ja opiskeli Oxfordin yliopistossa, ja hänestä tuli Englannin kirkon kappalainen. Uransa hän aloitti Goadby Marwoodin seurakuntapappina Leicestershiressä. Vuonna 1783 hän oli vanhempana pappina Lincolnin tuomiokirkossa Lincolnshiressä.


title: Edmund Cartwright

text: Cartwright keskittyi kudonnan mekanisointiin. Kehruukone ja teollinen valmistus oli jo olemassa. Hän suunnitteli ensimmäisen kutomakoneensa vuonna 1784 ja patentoi sen 1785, mutta se osoittautui arvottomaksi. Vuonna 1789 hän patentoi uudenlaiset kangaspuut, jotka toimivat perustana hänen myöhemmille keksinnöilleen. Jotta kangaspuiden mekanisointi olisi taloudellisesti järkevää, yksittäisen koneen ei pitäisi vaatia omaa käyttäjää tai koneen tuottavuuden pitäisi olla huomattavasti suurempi kuin normaalien kangaspuiden. Cartwrightia avusti kehitystyössä Zach Dijkhoff -niminen vanhempi mies.


title: Edmund Cartwright

text:
Cartwright lisäsi kangaspuihin positiivisen irrotusliikkeen, loimilankojen ja kudelangan pysäytyksen ja loimenlankojen asetuksen kangaspuiden ollessa toiminnassa. Hän aloitti kutomon Doncasterissa, käytti näitä kangaspuita ja huomasi niissä monia puutteita. Hän yritti parantaa koneen toimintaa monin tavoin, kuten lisäämällä akselin, jossa oli epäkeskisiä pyöriä vaikuttaakseen loimirimoihin (niisivarsiin) eri tavalla, parantamalla lyöntimekanismia, lisäämällä pysäytysmekanismin lopettamaan toiminnan, kun sukkulan ei onnistunut saapua sukkulapesään, estämällä sukkulan kiertyminen sen ollessa pesässä ja kiristämällä kangasta automaattisesti toimivilla ohjaimilla. Cartwrightin tuotantolaitos joutui ulosmitatuksi omistajiltaan 1793.
Vuonna 1791 Cartwright sai suostuteltua Grimshaw'n veljekset mukaan rakentamaan Manchesteriin suurta tehdasta, joka olisi ollut varustettu hänen kutomakoneillaan. Tehdas kuitenkin paloi vuonna 1791 useiden uhkausten jälkeen todennäköisesti tuhopolttona, jonka takana oli kangaspuiden käyttäjien pelot. Muut sijoittajat olivat uhkausten vuoksi haluttomia lähtemään Cartwrightin projekteihin mukaan.


title: Edmund Cartwright

text:
Vuonna 1792 Cartwright sai viimeisen kutomateknisen patentin, jossa esiteltiin useilla sukkulapesillä varustetut kangaspuut ruutukuvioiden ja vinoraitojen tekemistä varten. Hänen työnsä olivat kuitenkin tuloksettomia, sillä tuli ilmeiseksi, ettei millään, vaikka kuinka täydellisellä mekanismilla voisi onnistua niin kauan kuin loimilankojen asetus oli mahdollista vain kudonnan keskeydyttyä. Hänen yrityksensä tehdä loimiasetus kudonnan aikana epäonnistuivat. Vuonna 1803 tämän ongelman ratkaisi William Radcliffe avustajansa Thomas Johnsonin kanssa keksimällä loimikehyksen ja lisäämällä räikkämekanismin kankaan siirtoon.
Vuonna 1809 Cartwright sai parlamentilta 10 000 Englannin punnan palkinnon keksinnöistään. Vuonna 1821 hänet valittiin Royal Societyn jäseneksi.


title: Edmund Cartwright

text: Cartwright patentoi myös villankarstauskoneen vuonna 1789 ja köydenpunontakoneen vuonna 1792. Hän myös suunnitteli höyrykoneen, joka toimi alkoholilla veden sijasta.


title: Edmund Cartwright

text: Cartwright osti parlamentilta saamillaan palkintorahoilla pienen maatilan Hollanderista lähellä Sevenoaksia Kentissä. Hän kuoli Hastingsissa 30. lokakuuta 1823.


title: Pjongjangin riemukaari

text: Pjongjangin riemukaari () on suuri riemukaari, joka sijaitsee Pohjois-Korean pääkaupungissa Pjongjangissa. Riemukaari on rakennettu Korean vapauduttua Japanin keisarikunnan vallasta. Japani hallitsi Koreaa vuosina 1925–1945. Riemukaari rakennettiin vuonna 1982 lahjaksi ”suurelle johtajalle” Kim Il-sungille hänen suurista sotasaavutuksistaan Japanin keisarikuntaa vastaan miehityksen aikana. Se vihittiin käyttöön Kim Il-sungin 70-vuotispäivänä.


title: Pjongjangin riemukaari

text: Riemukaari on 60 metriä korkea ja 50 metriä leveä. Riemukaari on valmistettu valkoisesta graniitista ja riemukaaren kohokuvat pronssista.


title: Tony Hawk’s Pro Skater HD

text: Tony Hawk’s Pro Skater HD on Robomodon kehittämä ja Activisionin vuonna 2012 julkaisema urheilupeli. Peli on jatkoa "Tony Hawk’s" -pelisarjalle.


title: Tony Hawk’s Pro Skater HD

text: Pelissä yhdistyvät pelisarjan kahden ensimmäisen osan parhaat tasot uudelleen tehtyinä. Myös uutta sisältöä on mukana.


title: Tony Hawk’s Pro Skater HD

text: Pelattavia hahmoja ovat:


title: Tony Hawk’s Pro Skater HD

text: Peliin julkaistiin 11. marraskuuta 2012 lisäosa "Tony Hawk’s Pro Skater HD Revert Pack". Lisäosassa tulevat mukana henkilöt Steve Caballero ja Geoff Rowley sekä bonushahmoina James Hetfield ja Robert Trujillo. Mukana tulee myös kolme pelattavaa kenttää "Tony Hawk’s Pro Skater 3":sta.


title: Kylävilkko

text: Kylävilkko ("Eurema hecabe") on laajalti Aasiassa, Afrikassa sekä Australiassa tavattava erittäin yleinen ja runsaslukuinen päiväperhoslaji.


title: Kylävilkko

text: Kylävilkko on pieni kirkkaankeltainen perhonen, jolla esiintyy kaksi hieman toisistaan poikkeavaa värimuotoa sadekauden ja kuivan kauden mukaan. Siipien yläpinta on kirkkaan keltainen, mutta etusiiven kärkiosassa on laaja mustanruskea alue, jossa on lajille tyypillisesti kaksi sisennystä. Myös takasiivessä on ohut musta reunus, mutta etenkin koiraalla se on huomaamattoman kapea. Siipien alapinta on keltainen, mutta yläpintaa vaaleampi, ja siinä on jonkin verran harmaanruskeaa kuviointia. Siipiväli on noin 40 mm.


title: Kylävilkko

text: Melko samannäköisiä ovat myös muut vilkkolajit ("Eurema").


title: Kylävilkko

text: Kylävilkkoa tavataan useina eri alalajeina suuressa osassa Afrikkaa, Etelä-, Itä- ja Kaakkois-Aasiassa sekä laajalti Australiassa ja monilla Tyynen valtameren saarilla.


title: Kylävilkko

text: Kylävilkko on elinalueensa yleisimpiä päiväperhosia. Laji elää luontaisesti avoimilla paikoilla, kuten jokien varsilla, ja se on hyötynyt suuresti ihmisen toiminnasta. Sitä tavataankin usein juuri metsätalouden tuottamilla aukioilla, teiden varsilla, puistoissa sekä puutarhoissa. Koiraat imevät mielellään suoloja maasta, usein suurina parvina. Naaraita tavataan enemmän yksittäin. Perhoset käyvät myös ahkerasti kukilla juomassa mettä. Perhoset lentävät lähellä maanpintaa.


title: Kylävilkko

text: Kylävilkolla esiintyy "Wolbackia"-suvun bakteeri, joka vaikuttaa perhosten sukupuolten välisiin lukumääräsuhteisiin.


title: Kylävilkko

text: Kylävilkko on polyfagi, jonka toukkien ravintokasvi vaihtelee elinpaikan mukaan. Tyypillisiä ovat esimerkiksi lajit suvuista "Caesalpinia", "Cassia", "Pithecellobium" sekä "Wagatea".


title: Venäjän mielenosoitukset 2011

text: Venäjän Duuman vaalien jälkeinen mielenosoitusliike alkoi vastalauseena 4. joulukuuta 2011 järjestetyille parlamenttivaaleille, joissa vaalitarkkailijat havaitsivat äänestyksen aikana vaalivilppiä. Mielenosoittajat vaativat väärinkäytösten julkista tunnustamista ja vaalien uusimista. Mielenosoitukset jatkuivat vuonna 2012 ja laajenivat 4. maaliskuuta pidettyjen presidentinvaalien jälkeen vastustamaan myös pääministeri Vladimir Putinin asettumista uudelleen presidentiksi.


title: Venäjän mielenosoitukset 2011

text: 10. joulukuuta, viikko pienempien mielenosoitusten jälkeen, Venäjällä nähtiin paikoin suurin mielenosoitus Neuvostoliiton hajoamisen jälkeen, kun väkeä oli osoittamassa tyytymättömyyttään vilppiin 70 kaupungissa.


title: Venäjän mielenosoitukset 2011

text: Moskovassa mielenosoitus pidettiin Bolotnaja-aukiolla, jonne viranomaiset olivat siirtäneet mielenosoituksen ydinkeskustan Vallankumousaukiolta. Venäläisen uutistoimisto RIA Novostin mielenosoittajia oli ainakin 20 000, viranomaisten mukaan 25 000 ja mielenosoitukseen osallistuneen opposition eri arvioiden mukaan 50 000−150 000 ihmistä. Pietarissa osoitti mieltään poliisin mukaan noin 10 000 ihmistä.


title: Venäjän mielenosoitukset 2011

text: Moskovassa mielenosoittajat hyväksyivät julkilausuman, jossa vaadittiin duumanvaalien tulosten mitätöimistä, uusia vaaleja, keskusvaalilautakunnan puheenjohtajan Vladimir Tšurovin eroa ja hänen toimiensa tutkimista, pidätettyjen mielenosoittajien vapauttamista sekä kaikkien poliittisten puolueiden rekisteröimistä ja asiaa koskevan lainsäädännön demokratisoimista.


title: Venäjän mielenosoitukset 2011

text: Poliisin mukaan mielenosoitukset olivat rauhallisia eikä vakavia välikohtauksia tullut tietoon. Kaduilla ilmoitettiin etukäteen partioivan jopa kymmeniä tuhansia poliiseja. Sisäministeriön mukaan poliisi käski useilla paikkakunnilla järjestettyihin luvattomiin mielenosoituksiin osallistuneita hajaantumaan, ja suurin osa luvattomista mielenosoituksista purkautui käskettäessä. Ulkomaisten toimittajien mukaan mielenosoittajat kahakoivat poliisin kanssa Pietarissa ja joitakin mielenosoittajia raahattiin pois melko rajuin ottein. Habarovskissa poliisi pidätti paikallisen kommunistijohtajan mukaan noin 50 ihmistä. Opposition mukaan Kazanissa pidätettiin noin 20 mielenosoittajaa.


title: Venäjän mielenosoitukset 2011

text: Mielenosoittajat käyttivät vastustuksensa symbolina valkoista nauhaa, joka kehotettiin ripustamaan esimerkiksi vaatteisiin, autoon tai ikkunaan.


title: Venäjän mielenosoitukset 2011

text: Hallitsevan Yhtenäinen Venäjä -puolueen kannattajat ilmoittivat järjestävänsä vastamielenosoituksen Punaiselle torille 12. joulukuuta.


title: Venäjän mielenosoitukset 2011

text: Seuraava iso vaalivilpin vastainen mielenosoitus oli 24. joulukuuta. Moskovassa se pidettiin Prospekt (Akademika) Saharova -valtakadulla. Osallistujamäärän arviot vaihtelevat paljon, sillä poliisi arvioi väkimääräksi 29 000 henkeä, RIA-Novosti 45 000, The Moscow Times 60 000−80 000, Novaja Gazetan vapaaehtoislaskijat noin 102 000 ja järjestäjät 120 000 henkeä.


title: Venäjän mielenosoitukset 2011

text:
Puhujat / esiintyjät
4. helmikuuta 2012 pidettiin mielenosoitus jälleen Bolotnajalla.


title: Venäjän mielenosoitukset 2011

text: 26. helmikuuta rehellisiä vaaleja vaatineet ja Putinia vastustaneet mielenosoittajat muodostivat 15 kilometriä pitkän ihmisketjun Moskovan ydinkeskustaa kiertävälle Sadovoje koltso ("Puutarhakehä") -valtakadulle. Järjestäjien mukaan paikalla oli noin 40 000 osanottajaa ja poliisin mukaan 11 000. Ylen tietojen mukaan mielenosoittajia oli lähemmäs 30 000.


title: Venäjän mielenosoitukset 2011

text: 6. toukokuuta 2012 Moskovan Bolotnaja-aukiolle kokoontui kymmeniä tuhansia mielenosoittajia vastustamaan pääministeri Vladimir Putinin virkaanastumista kolmannelle presidenttikaudelle. Mielenosoitukselle oli myönnetty lupa. Viranomaisten mukaan se muuttui kuitenkin joukkoväkivallaksi poliisia kohtaan. Mielenosoitusjupakka tunnetaan nimellä "Bolotnajan tapaus".


title: Venäjän mielenosoitukset 2011

text:
Mielenilmauksen järjestäjät olivat sopineet poliisin kanssa käytännön järjestelyistä. Poliisi kuitenkin sulki Bolotnaja-aukion kolmesta sisäänkäynnistä kaksi kokonaan ja kavensi ainoaa auki jäänyttä. Väentungoksen aiheuttaman paineen ja mielenosoittajien väkivallan seurauksena poliisin pitämä linja murtui. Poliisi alkoi hajottaa mielenilmausta voimakeinon, mikä kesti tuntien ajan. Ihmisoikeusjärjestö Amnestyn mukaan mielenosoittajien väkivalta oli yksittäisiä tekoja ja väkijoukko oli suurelta osin rauhallista. Järjestön mukaan poliisi käytti mielivaltaisia ja liiallisia voimakeinoja. Poliisi aiheutti lukuisia vammoja ja paikalta pidätettiin satoja osallistujia, joista suurin osa vapautettiin pian ilman syytteitä.
Poliisin toiminnasta laadittiin lukuisia valituksia. Amnestyn mukaan sekä väkivaltaisesti toimineista mielenosoittajista että poliiseista on tarkkaa dokumentaatiota, joista voi tunnistaa esimerkiksi yksittäisiä poliiseja, mutta syyttäjä ei ole ollut siitä kiinnostunut. Venäjän oppositio näkee viranomaisten toimet yrityksenä tukahduttaa kansalaisyhteiskunta.


title: Venäjän mielenosoitukset 2011

text: Televisiokanava NTV käsitteli tapahtumia dokumentissa ”Protestin anatomia”. Myöhemmin hallituksen viranhaltijat, myös Putin, ovat viitanneet dokumenttiin useasti. Putinin mukaan "voimme kohdata samanlaisia ongelmia kuin vuonna 1917", jos lain rikkomisesta selviää rangaistuksetta.


title: Venäjän mielenosoitukset 2011

text: Poliisit eivät saaneet syytteitä. Huhtikuussa 2016 rikostutkinta oli yhä käynnissä ja uusia pidätyksiä tehtiin. Tapauksessa epäiltiin rikoksesta 35 mielenosoittajaa. Epäiltyjä syytettiin osallistumisesta joukkomellakkaan, sen järjestämisestä tai mellakkaan kiihottamisesta. Osaa syytettiin myös poliisin väkivaltaisesta vastustamisesta. Tuomittujen vankeustuomioiden pituudet vaihtelevat 2,5 vuodesta 4,5 vuoteen. Yksitoista syytetyistä armahdettiin joulukuussa 2013, yli vuoden vankeuden jälkeen. Amnesty pitää oikeudenkäyntejä epäoikeudenmukaisina ja syyttää pidätyksiä, oikeudenkäyntejä sekä tuomioita poliittisiksi. Epäiltyjen mielenosoittajien mukaan poliisi provosoi tapahtumia ja oikeudenkäynneissä on liioiteltu poliisien kokemia kärsimyksiä.


title: Venäjän mielenosoitukset 2011

text: Oikeus tuomitsi mielenosoituksessa olleen Mihail Kosenkon väkivallasta virkavaltaa vastaan. Kosenko kiisti rikkoneensa lakia. Syksyllä 2013 hänet määrättiin pakkohoitoon mielisairaalaan. 11. kesäkuuta 2014 Moskovan alueen alioikeus muutti aiempaa päätöstä siten, että Kosenkon on edelleen käytävä säännöllisesti psykiatrisessa hoidossa, mutta hän voi hoitoajan ulkopuolella asua kotonaan. Ihmisoikeusjärjestöt ovat vastustaneet Kosenkon tuomiota ja pakkohoitoa perusteettomana.


title: Venäjän mielenosoitukset 2011

text: Oppositiojohtaja Sergei Udaltsov määrättiin helmikuussa 2013 kotiarestiin. Heinäkuussa 2014 moskovalainen tuomioistuin tuomitsi hänet ja toisen oppositiojohtajan Leonid Razvozžajevin mellakoiden järjestämisestä 4,5 vuodeksi työleirille. Usaltsov aloitti asianajajansa mukaan syömälakon vastalauseena poliittisena pitämälleen tuomiolle.


title: Venäjän mielenosoitukset 2011

text: 26. huhtikuuta 2016 moskovalainen valitustuomioistuin piti voimassa Ivan Nepomnjaštšin 2,5 vuoden työleirituomion. Nepomnjaštši kiisti syyllistyneensä mihinkään ja kertoi poliisien käyneen hänen kimppuunsa sen jälkeen, kun hän oli protestoinut ääneen toisen mielenosoittajan hakkaamista. Kaksi poliisia puolestaan kertoivat hänen lyöneen heitä nyrkillä ja sateenvarjolla. Poliisit muistivat rikokset vasta kaksi vuotta tapahtuneen jälkeen, kun syyttäjä näytti heille videon mielenosoituksesta.


title: Venäjän mielenosoitukset 2011

text: 12. kesäkuuta 2012 järjestettiin Miljoonien marssiksi nimetty Putinin vastainen mielenosoitus. Viikkoa ennen mielenosoitusta Putin allekirjoitti Duuman hyväksymän lain, joka enimmillään yli satakertaisti mielenosoittajille määrätyt sakot. Sakot voivat olla jopa yli 7 000 euroa, mikä vastaa keskimääräistä vuosipalkkaa Venäjällä.


title: Venäjän mielenosoitukset 2011

text: Varhain mielenosoitusaamuna rynnäkkökiväärein varustautuneet poliisit tutkivat mielenosoituksen johtohenkilöiden, kuten tv-juontaja Ksenija Sobtšakin, koteja ja takavarikoivat muun muassa tietokoneita. Johtohenkilöt määrättiin mielenosoituspäiväksi kuulusteluihin. Putinin ihmisoikeusneuvonantaja Mihail Fedotovin mukaan poliisin toimet vaaransivat pahoin Venäjän poliittiset uudistukset ja yhteiskunnan tasapainon. Oppositio vertasi poliisin toimia Stalinin ajan vainoihin.


title: Venäjän mielenosoitukset 2011

text: Viranomaiset antoivat luvan enintään 50 000 mielenosoittajalle. Heidän mukaansa Moskovan katuja valvoisi 12 000 mellakkapoliisia ja sisäministeriön joukkojen sotilasta. Poliisin mukaan paikalla oli 10 000 ihmistä, järjestäjien mukaan taas selvästi enemmän. Ranskalaisen uutistoimisto AFP:n mukaan netin tärkeimmät venäläiset uutissivustot eivät toimineet mielenosoituksen alkamisaikaan, toisin kuin valtiollisten tv-asemien ja Kremliä tukevien lehtien sivut.


title: Venäjän mielenosoitukset 2011

text: 15. syyskuuta järjestettiin Putinin vastainen mielenosoitus, johon osallistui AFP:n mukaan Moskovassa noin 40 000 ihmistä. Reitin varrella oli noin 7 000 poliisia. Pietarissa mielenosoitukseen osallistui noin 2500 ihmistä ja Jekaterinburgissa 800.


title: Darío Sala

text: Darío Alberto Sala (s. 17. lokakuuta 1974 Córdoba) on argentiinalainen entinen jalkapalloilija, pelipaikaltaan maalivahti. Hän työskentelee nykyään pelaaja-agenttina.


title: Darío Sala

text: Darío Sala aloitti uransa San Lorenzossa. Hän pelasi lähivuosina mm. Belgranossa. Hän pelasi monissa muissa seuroissa, mutta merkittävin siirto tapahtui vuonna 2005. Uusi seura oli Major League Soccer -liigan FC Dallas. Hän pelasi Dallasissa vuosina 2005–2010, ja lopetti uransa. FC Dallasin aikoina hän pelasi maalissa 100 ottelua.


title: Darío Sala

text: Salalla on kolme lasta, Alexandra, Emmanuel ja Agustina.


title: Ruotsalainen arkkitehtuuri

text: Ruotsalainen arkkitehtuuri on taiteen ja tekniikan muoto, joka on luonut julkisia ja yksityisiä rakennuksia Ruotsissa vuosisatojen aikana.


title: Ruotsalainen arkkitehtuuri

text: Useimmat varhaiset rakennukset tehtiin puusta. Romaaninen tyyli toi kiven luostareiden ja linnojen rakennusmateriaaliksi, esimerkkinä Lundin tuomiokirkko. Goottilainen arkkitehtuuri toi vuorostaan tiilen rakennusmateriaaliksi, esimerkkinä Uppsalan tuomiokirkko. 1600- ja 1700-luvuilla saatiin vaikutteita ulkomaalaisilta arkkitehdeilta. Ulkomaiset tyylit ovat aina saaneet paikallisia vivahteita kun ne ovat tulleet Ruotsiin. Art Decosta kehittyi Pohjoismaissa 1920-luvun klassisismi, ja modernismista tuli pohjoismaista funktionalismia.


title: Ruotsalainen arkkitehtuuri

text: Suurvaltakausi vuodesta 1648 oli myös Ruotsin arkkitehtuurin suuruuden aikaa. Tukholman Ritarihuone edustaa palladianismia. Taitekattoa käytettiin paljon kartanoiden päärakennuksissa. Tuon ajan monista kirkoista useimmat olivat pohjapiirrokseltaan ristikirkkoja. Drottningholmin linna edustaa eurooppalaista barokkia. Kustaa III:n italianmatka 1780-luvulla lisäsi antiikin ihailua, ja maahan rakennettiin monia uusklassisia rakennuksia.


title: Ruotsalainen arkkitehtuuri

text: 1800-luvun alun johtava arkkitehti Fredrik Blom suunnitteli empiretyylisiä rakennuksia Tukholmaan. Kertaustyylejä edustava Carl Georg Brunius suunnitteli Lundin tuomiokirkon uudistustyöt. Helgo Zettervall jatkoi monien muiden kirkkojen uudistustöillä. Saksalainen F. A. Stüler piirsi Tukholmaan Kansallismuseon uusrenessanssirakennuksen, joka valmistui 1866.


title: Ruotsalainen arkkitehtuuri

text:
1900-luvun alussa keskiluokan vaurastumisen myötä rakennettiin ympäri maata hienoja yksityistaloja. Kartanoiden ja barokkilinnojen rakennusperinteeseen yhdistettiin vaikutteita Arts and Crafts-liikkeestä. Yksilöllisissä rakennuksissa käytettiin paljon puuta ja tiiltä. Carl Westmanin piirtämä Tukholman raatihuone on esimerkki kansallisromanttisesta julkisesta rakennuksesta.
Myös Carl Larssonin maalauksista saatiin inspiraatiota kansallisromanttisiin rakennuksiin ja sisustuksiin.


title: Ruotsalainen arkkitehtuuri

text: Funktionalismi tuli Skandinaviaan Tukholman maailmannäyttelyssä 1930, jossa Gunnar Asplund oli pääsuunnittelijana. Kansankodissa piti tuottaa kohtuuhintaisia toimivia asuntoja kaikille. Seuraavan neljänkymmenen vuoden ajan Ruotsin arkkitehtien tärkein tehtävä oli asuntojen suunnittelu. Tasakatot ja suuret ikkunat eivät ole käytännöllisiä pohjoisen ilmastossa ja muutenkin puhtainta funktionalismia pehmennettiin kansallisilla vaikutteilla. Asplundin Göteborgin raatihuoneen lisärakennus on puhtaaksiviljelty esimerkki tuolta kaudelta.


title: Ruotsalainen arkkitehtuuri

text: Vapaampaa suunnittelua toteutettiin kirkkorakennuksissa kuten Carl Nyrénin Tukholmaan piirtämässä Lidingön kappelissa (1964). Brittiläissyntyisen Ralph Erskinen asuinalue Gävlessä (1972-1980) aloitti asuinrakennusten uuden aikakauden. Nuorempi sukupolvi on tulkinnut vapaasti modernismin muotokieltä. Voimakas asuntorakentuminen jatkui. Valta siirtyi kuitenkin vähitellen arkkitehdeilta rakennusteollisuudelle. 1980-luvun taloudellisen nousukauden myötä asiakkaan rooli tuli tärkeämmäksi. 1980-luvun postmodernit kokeilut vaihtuivat 1990-luvulla monitahoiseen tyylilajien kirjoon, missä yksikään tyyli ei noussut toisten yli määrääväksi.


title: Ruotsalainen arkkitehtuuri

text: 2000-luvulla arkkitehtuurin rajat muuttuivat, ja aiemmin tietokoneella piirretyt kuvat toteutettiin luonnossa. Samaan aikaan tultiin tietoiseksi ilmaston asettamista rajaehdoista. Kun ulkomaalaisten arkkitehtien rakennuksia toteutettiin Ruotsissa, "ruotsalaisen" arkkitehtuurin määritelmä muuttui. Ruotsalaisten yksityishenkilöiden remonteista tuli televisio-ohjelmien materiaalia, ja joistakin arkkitehdeista tuli julkkiksia.


title: Yhdistymisen riemukaari

text: Yhdistymisen riemukaari () on riemukaari Pohjois-Korean pääkaupungissa Pjongjangissa. Se rakennettiin vuonna 2001. Riemukaaressa on kaksi korealaista naista perinteisessä korealaisessa puvussa pitelemässä yhdistynyttä Koreaa. Riemukaari rakennettiin siinä toivossa, että jonain päivänä Korea voisi olla yksi valtio. Riemukaari on rakennettu betonista ja siinä olevat kohokuvat ovat pronssia. Riemukaari on 25 metriä korkea ja 61 metriä leveä.


title: Ustjužnan piiri

text: Ustjužnan piiri () on kunnallishallintoalue Vologdan alueella Venäjällä. Vuonna 1927 perustetun piirin pinta-ala on 3 600 neliökilometriä. Asukkaita on 19 700 henkeä (vuonna 2010).


title: Ustjužnan piiri

text: Ustjužnan piiri sijaitsee Vologdan alueen lounaisosassa. Se rajoittuu lännessä Tšagodoštšan, pohjoisessa Babajevon ja Kaduin ja idässä Tšerepovetsin piireihin sekä kaakossa Tverin ja lounaassa Novgorodin alueisiin. Seudun halki virtaa Rybinskin tekojärveen laskeva Mologajoki.


title: Ustjužnan piiri

text: Piirin hallinnollinen keskus on Ustjužnan kaupunki. Sen lisäksi siihen kuuluu 9 maalaiskuntaa: Lentjevo, Mezga (keskuspaikka Dolotskoje), Modno, Nikiforovo (Danilovskoje), Nikola, Posjolok imeni Željabova, Sošnevo (Sobolevo), Ustjužnan maalaiskunta (Ustjužna) ja Zalesje (Maloje Vosnoje). Kaupunkiväestön osuus on 49,1 %.


title: Ustjužnan piiri

text: Seudun kautta kulkee Uuden Laatokan ja Vologdan välinen maantie. Piirissä on elintarvike- ja metsäteollisuutta sekä maatalousyrityksiä. Nähtävyyksiin kuuluvat Batjuškovin kartano Danilovskojen kylässä ja Kazanin kirkko Ustjužnassa.


title: James Maslow

text: James David Maslow (s. 16. heinäkuuta 1990 New York, New York, Yhdysvallat) on yhdysvaltalainen näyttelijä, laulaja ja tanssija. Hän on mukana Nickelodeonin Big Time Rush -bändissä/ohjelmassa.


title: Pes (joki)

text:
Pes () on Volgan vesistöön kuuluva joki Novgorodin ja Vologdan alueilla Venäjällä. Sen pituus on 145 kilometriä ja valuma-alueen laajuus 2 730 neliökilometriä.
Joki saa alkunsa Novgorodin alueen koillisosassa sijaitsevasta Rakitinskojejärvestä, virtaa koilliseen ja yhtyy Tšagodan taajaman lähellä Tšagodajokeen muodostaen Tšagodoštšan. Suurimmat sivujoet ovat Rattsa ja Kušavera. Pesin varrella sijaitsevat Hvoinajan ja Sazonovon taajamat sekä Pesin ja Mintsyn kuntakeskukset. Aikaisemmin sitä käytettiin uittoväylänä.


title: Khalid Yasin

text: Khalid Yasin eli šeikki Khalid Yasin (s. 1946 Harlem, New York, Yhdysvallat) on syntyjään yhdysvaltalainen kristitty ja nykyisin muslimi ja islamin opettaja. Hän kääntyi islamin uskoon 1960-luvulla. Yasin on naimisissa, ja hänellä on 12 lasta.


title: Khalid Yasin

text: Yasin on tullut tunnetuksi ympäri maailman erityisesti ei-muslimeille suunnatuista islamia koskevista luennoista. Hän on lisäksi hyvin suosittu nuorempien muslimien joukossa.


title: Khalid Yasin

text: Yasin on viettänyt pitkähköjä aikoja ainakin Britanniassa, Australiassa ja viimeisenä Hollannissa.


title: Khalid Yasin

text: Yasin esiintyy aktiivisesti julkisuudessa ja on herättänyt myös paljon arvostelua ja korkean profiilin debattia, jopa maitten korkeinta johtoa myöten. Häntä näkyvästi arvosteleviin poliitikkoihin kuuluvat esimerkiksi Australian aiempi pääministeri John Howard ja Alankomaiden oikeistopuolueen johtaja Geert Wilders.


title: Khalid Yasin

text: Yasinia on pidetty radikaalin islamin edustajana, ja erityisesti Australiassa hänen on väitetty lausuneen paljon länsimaisten arvojen kanssa ristiriidassa olevia opetuksia.


title: Koripallon Amerikan-mestaruuskilpailut 1992

text: Vuoden 1992 koripallon Amerikan-mestaruuskilpailut järjestettiin Yhdysvalloissa 27. kesäkuuta – 5. heinäkuuta. Kisat järjestettiin viidennen kerran. Kisojen mestaruuden voitti Yhdysvallat, joka pelasi ensimmäistä kertaa niin sanotulla Dream Team -joukkueellaan.


title: Navanin linnoitus

text: Navanin linnoitus - vanhalla iirillä Eṁaın Ṁacha ja nykyiirillä Eamhain Mhacha - on muinainen monumentti Armagh’n kreivikunnassa Pohjois-Irlannissa. Irlantilaisen taruston mukaan se oli yksi esikristillisen Irlannin merkittävimmistä hallintoalueista. Nykyään Navanin linnoitus on enimmäkseen ruohon peittämä kukkula, mutta silti merkittävä historiallinen monumentti ja kävijäkohde.


title: Navanin linnoitus

text: Vaikka Navanin linnoitus onkin myöhemmin nimetty linnoitukseksi, pidetään paikkaa todennäköisemmin pakanallisena seremonia -tai rituaalialueena. Sen uskotaan olleen myös ulaidien alkuperäinen pääkaupunki. Paikka esiintyy lisäksi useissa irlantilaisen mytologian taruissa, erityisesti Ulaid-tarustossa.


title: Navanin linnoitus

text: Navanin linnoitus on valtion ylläpitämä historiallinen kohde, joka sijaitsee matalalla kukkulalla suunnilleen 2,6 kilometrin päässä Armagh’n kaupungista. Sen läpimitta on noin 250 metriä, ja sitä ympäröivät penger ja vallihauta. Vallihauta on kuitenkin epätavallisesti penkereen sisäpuolella, mikä viittaa siihen ettei sitä rakennettu puolustustarkoituksiin.


title: Toimintasankari van Damme

text: Toimintasankari van Damme () on vuonna 2011 esitetty brittiläinen ITV:n tuottama tositelevisiosarja, joka seuraa elokuvanäyttelijä Jean-Claude Van Dammen ja hänen perheensä kiireistä elämää kulissien takana puolen vuoden ajan.


title: Toimintasankari van Damme

text: Suomessa sarjaa esittää TV Viisi 14. joulukuuta 2011 lähtien.


title: Toimintasankari van Damme

text: Sarja on julkaistu myös DVD:lle 16. toukokuuta 2011.


title: Toimintasankari van Damme

text: Brittiläinen ITV seuraa Van Damme elämää elokuvien ulkopuolella. He seuraavat kuinka Van Damme muun muassa valmistautuu tulevaan K1-otteluunsa Somluck Kamsingia vastaan ja mitä tapahtuu elokuvien Weapon ja Dragon Eyes kuvauksissa.


title: Woluwe-Saint-Lambert

text: Woluwe-Saint-Lambert (flaamiksi Sint-Lambrechts-Woluwe) on yksi Belgian pääkaupungin Brysselin yhdeksästätoista kunnasta. Kuten useimmat muutkin Brysselin kunnista, Woluwe-Saint-Lambert on kaksikielinen. Woluwe-Saint-Lambertin pormestarina toimii Olivier Maingain. Maingain on puoliksi flaamilainen, puoliksi vallonialainen.


title: Woluwe-Saint-Lambert

text: Vuoden 2014 ensimmäisenä päivänä Woluwe-Saint-Lambertissa asui 51 937 asukasta, joiden siivittämänä Woluwe-Saint-Lambert oli Brysselin kunnista väkiluvultaan seitsemänneksi suurin. Työttömyysaste oli 12,37 %. Väestöstä noin 29,08 % oli maahanmuuttajia. Useat muiden Euroopan unionin valtioiden kansalaisista muuttavat Brysseliin siksi, että se on EU:n pääkaupunki. Väestöstä melkein yhtä moni on yli 65-vuotiaita (19,30 %) kuin alle 15-vuotiaita (18,05 %). Woluwe-Saint-Lambertin kunnan pinta-alasta asuttua on noin 89 %, peltoja noin 6,2 % ja metsää 0,89% .


title: Woluwe-Saint-Lambert

text: Arkeologiset löydöt ovat osoittaneet, että nykyisen Woluwe-Saint-Lambertin kunnan alueella on asustanut ihmisä jo pronssikaudelta saakka. Ensimmäinen maininta alueella sijainneesta kylästä sijoittuu 11. vuosisadalle, jolloin osa metsäisestä alueesta Woluwe-joen lähettyvillä oli raivattu maatiloja varten. Woluwe-Saint-Lambertiin rakennettiin kirkko 12. vuosisadan lopussa. Se omistettiin 7. vuosisadan Maastrichtin piispalle eli pyhälle Lambertille, joka kohtasi Liègessä marttyyrikuoleman. Keskiajalla Woluwe-Saint-Lambert oli liitettynä Brabantin herttuakuntaan. Osa alueesta kuului keskiajalla myös Forestin alueen mahtaviin luostareihin. Viime aikoihin saakka Woluwe-Saint-Lambert on ollut maatalouspainotteinen. Noin 400 vuotta sitten 16. vuosisadalla muutamat varakkaat aateliset sekä papit rakennuttivat itselleen linnoja Woluwe-Saint-Lambertin alueelle. Osa niistä on yhä hyvin näkyvissä, kuten esimerkiksi yksi kunnan nähtävyyksistä, Maloun linna. Varsinainen urbanisoituminen Woluwe-Saint-Lambertin kunnassa alkoi vasta 1900-luvun alussa. Kunnan asukasluku alkoi nousta rajusti vuodesta 1900 alkaen. Vuonna 1880 kunnassa asui vain 1 649 asukasta, mutta jo kolmekymmentä vuotta asukasluku oli jo 8 883. Vuoden 1960 alussa siellä asui 36 960 henkilöä ja vuonna 1970 jo noin 47 000. Nykyisin Woluwe-Saint-Lambertin kunnassa asuu noin 51 000 ihmistä.


title: Woluwe-Saint-Lambert

text:
Yksi Woluwe-Saint-Lambertin kunnan vanhimmista nähtävyyksistä on sen kirkko, L'église Saint-Lambert. Se rakennettiin jo 12. vuosisadalla.
Toinen nähtävyys kunnassa on "La Faculté de Médecine et les Cliniques universitaires Saint-Luc de l'université catholique de Louvain." Suomeksi nimi tarkoittaa Louvainin katolisen yliopiston lääketieteellistä tiedekuntaa ja yliopistollisia klinikoita.
Lindekemalin vanha tuulimylly on yksi pittoreskeimpia nähtävyyksiä koko kunnassa.
Jo 17. vuosisadalla rakennettu Maloun linna on myös yksi suosituimmista nähtävyyksistä.


title: Woluwe-Saint-Lambert

text: Kulttuurikeskus Wolubilis on kuuluisin nähtävyys Woluwe-Saint-Lambertin kunnassa. Se on varsin uusi, sillä se avattiin vasta vuonna 2006. Keskuksessa on muun muassa moderni teatteri, jossa on peräti 486 paikkaa katsojille. Katutasussa sijaitsee ravintola, kirjasto, kahvila ja taidegalleria.


title: Woluwe-Saint-Lambert

text: Woluwe-Saint-Lambertissa sijaitsee myös suuri kauppakeskus Woluwe Shopping Center.


title: Jarmo Laine

text: Jarmo ”Jere” Laine on suomalainen kapteeni evp ja kirjailija. Sotilasurallaan hän on työskennellyt muun muassa YK:n sotilastarkkailijana ja Naton rauhanturvaajana entisen Jugoslavian alueella 1995-1996. Hän jäi eläkkeelle Puolustusvoimista syksyllä 2008.


title: Ketobemidoni

text: Ketobemidoni on voimakas opioidi analgeetti, jonka teho on samansuuruinen morfiinin kanssa. Se toimii lisäksi NMDA-antagonistina metaboliittinsa norketobemidonin kautta. Tämän takia se on käyttökelpoista sellaisten kipujen hoidossa, jotka eivät reagoi opioideihin. Yleensä sitä käytetään suhteessa 25 mg ketobemidonihydrobromidia ja 60 mg morfiinihydrokloridia sekä noin 8 mg injektiona.


title: Ketobemidoni

text: Sitä käytetään kaikenlaisiin koviin kipuihin, kuten leikkauksen jälkeiseen kivunhoitoon, syöpään, munuaiskiviin ja luunmurtumakipujen hoitoihin.


title: Ketobemidoni

text: Ketobemidoni syntetisoitiin ensi kerran Saksassa toisen maailmansodan aikana. Ensimmäinen tutkimus lääkeaineen vaikutuksista ihmiseen julkistettiin 1946, ja se otettiin käyttöön vähän sen jälkeen.


title: Ketobemidoni

text: Ketobemidoni on 4-m-hydroksifenyyli-1-metyyli-4-propionyylipiperidiini . Normaalisti sitä käytetään hydrokloridina, jollaisena se on valkeaa pulveria. Sitä valmistetaan alkyloimalla (3-metoksifenyyli)asetonitrilli bis(2-kloroetyyli)metyyliaminilla, jota seuraa reaktio "etyylimagnesiumbromidilla", ja finalisoimalla O-demetylisaatio "hydrobromidihapolla".


title: Ketobemidoni

text:
Entisten käyttäjien mukaan se aiheuttaa muita opoideja enemmän addiktiota, joten vuonna
1954 "Economic and Social Council" vaati hallituksia lopettamaan sen valmistuksen ja käytön. Kliiniset havainnot eivät kuitenkaan yhtyneet tähän näkemykseen ja toinen tutkimus vuonna 1958 ei havainnut sitä sen enempää riippuvuutta aiheuttavaksi kuim morfiini. Tässä tutkimuksessa todettiin, että vaikka morfiinin annos joka aikaansaa euforiaa on samansuuruinen kivunlievitysominaisuuden kanssa, ketobemidonin kipua lievittävä annos on huomettavasti pienempi kuin euforoiva annos.


title: Ketobemidoni

text: Ketobemidonia käytetään eniten Skandinaviassa ja Tanskan olevan kärkisijalla tilastoissa (2004).


title: Ketobemidoni

text: Kivulievityksessä annos on 5-10 mg oraalisesti tai 5-7.5 mg suonensisäisesti, jotka kestävät 3–5 tuntia


title: Ketobemidoni

text: Ketobemidoni metabolisoituu maksassa fenolihydroksyyliryhmän ksenobioottisella konjugaatiolla sekä N-desmetylaatiolla. Vain 13-24% poistuu virtsan mukana muuttumattomana intravenoosisesti annosteltuna.


title: Ketobemidoni

text: Ruotsissa, Norjassa ja Tanskassa sitä myydään nimillä Ketogan ja Ketorax. Sitä on saatavissa tabletteina, peräpuikkoina ja injektionesteenä.


title: Tekstiiliteollisuus

text: Tekstiiliteollisuus on teollisuuden ala, joka käsittää lankojen ja kankaiden ja niistä tehtyjen vaatteiden ja muiden lopputuotteiden valmistuksen, jakelun ja suunnittelun. Raaka-aineet voivat olla synteettisiä tai luonnonkuituja.


title: Tekstiiliteollisuus

text: Roomalaisten aikaan Euroopan väestö pukeutui villa-, pellava- tai nahkavaatteisiin. Silkkiä saatiin silkkitien kautta Kiinasta ja se oli erikoista ylellisyyttä. Pellavakuitua on käytetty Pohjois-Euroopassa vaatetukseen kivikaudesta saakka. Keski-ajan lopulla puuvilla tuli kansainvälistyvän kaupan kautta Pohjois-Eurooppaan. Keski-ajan lopulla pohjois-Italiassa syntyi kankaankudontakeskittymiä, joita voidaan sanoa teollisiksi. 1700-luvun lopulla Englannissa merkittävänä osana teollista vallankumousta oli kehruukoneiden ja kutomakoneiden käyttöönotto. 1800-luvulla tektiiliteollisuus mekanisoitui laajemmin ja alkoi käyttää vesivoimaa ja höyrykoneita.